Akoz nou donn avek Zeova nou Bondye? | Letid\nLIR AN Acholi Aukan Batak (Karo) Batak (Simalungun) Batak (Toba) Biak Bislama Cambodian Chokwe Chopi Chuabo Chuukese Dayak Ngaju Drehu English Greenlandic Hmong (White) Ibinda Javanese Kachin Kazakh Kikongo Kimbundu Kisi Kreol Seselwa Krio Lhukonzo Lomwe Macua Maltese Mapudungun Mauritian Creole Mizo Ndau Ngangela Nias Niuean Nyungwe Quechua (Ayacucho) Quechua (Cuzco) Quichua (Chimborazo) Quichua (Imbabura) Romany (Macedonia) Romany (Macedonia) Cyrillic Romany (Southern Greece) Runyankore Rutoro Sangir Saramaccan Sena Sunda Tahitian Tshwa Umbundu Urdu Uruund Wallisian Wayuunaiki Welsh\n“Nou Bondye, nou remersye ou e nou rann glwar ou gran non.”—1 KRONIK 29:13.\nAkoz Zeova i ekspekte ki nou servi nou bann keksoz valer pour donn li an retour?\nDan lepase, ki mannyer bann serviter Zeova ti siport travay son pep finansyerman?\nKi mannyer lorganizasyon i servi bann kontribisyon ozordi?\n1, 2. Ki mannyer Zeova i zenere anver nou?\nZEOVA i en Bondye zenere. Tou sa ki nou annan i sorti kot li. Tou keksoz presye ki lo later i pour li e i servi sa bann keksoz pour donn nou sa ki nou bezwen pour viv. (Psonm 104:13-15; Agai 2:8) Dan Labib, nou aprann ki par ler Zeova ti servi sa bann keksoz presye dan en fason mirakile pour donn son pep sa ki zot bezwen.\n2 Par egzanp, ler nasyon Izrael ti dan dezer pour 40 an, Zeova ti donn zot lamann ek delo. (Egzod 16:35) Alor, zot ti annan tou sa ki zot ti bezwen. (Neemya 9:20, 21) Plizyer lannen pli tar, Zeova ti donn Elisa pouvwar pour ogmant en ptigin delwil ki en vev fidel ti annan. Sa kado sorti kot Bondye ti ed sa vev pour pey son bann det e sa larzan ki ti reste ti ase pour li ek son garson viv lo la. (2 Lerwa 4:1-7) Avek sipor Zeova, Zezi ti kapab fer mirak pour donn manze ek larzan kan i ti neseser.—Matye 15:35-38; 17:27.\n3. Ki nou pou diskite dan sa lartik?\n3 Zeova i kapab servi nenport keksoz ki i swazir pour siport son kreasyon. Toudmenm, i envit son bann serviter pour donn sa ki zot zot kapab pour siport travay son lorganizasyon. (Egzod 36:3-7; lir Proverb 3:9, NWT.) * (Vwar not.) Akoz Zeova i ekspekte ki nou servi nou bann keksoz valer pour donn li an retour? Ki mannyer bann serviter Zeova dan letan Labib ti siport son travay? Ki mannyer lorganizasyon i servi bann kontribisyon ozordi? Sa lartik pou reponn sa bann kestyon.\nAKOZ NOU DONN AVEK ZEOVA?\n4. Ki nou pe montre Zeova ler nou siport son travay?\nNou donn avek Zeova akoz nou kontan li\n4 Nou donn avek Zeova akoz nou apresye e kontan li. Ler nou mazin lo tou sa ki Zeova in fer pour nou, sa i tous nou en kantite. Lerwa David ti santi koumsa ler i ti eksplike kwa ki ti neseser pour konstri tanp. David ti dir ki tou keksoz ki nou gannyen i sorti kot Zeova e tou sa ki nou donn Zeova i sorti dan sa ki i’n deza donn nou.—Lir 1 Kronik 29:11-14.\n5. Ki mannyer Labib i ansenny nou ki ler nou donn avek Zeova volonterman, sa i en parti enportan dan vre ladorasyon?\n5 Nou osi donn avek Zeova parski sa i en fason ki nou ador li. Dan en vizyon ki zapot Zan ti gannyen, i ti tann bann serviter Zeova dan lesyel dir: “Zeova nou Bondye, ou merit laglwar, loner ek pwisans, parski ou’n kree tou keksoz e akoz ou lavolonte, zot in vin an egzistans e zot in ganny kree.” (Revelasyon 4:11) Sirman, vi ki Zeova i merit tou laglwar ek loner, nou anvi donn li nou meyer. Atraver Moiz, Zeova ti donn nasyon Izrael lord pour selebre trwa lafet par an. Pandan sa bann lafet zot ti bezwen donn avek Zeova e sa ti form par zot ladorasyon. Zot ti ganny dir, “zot pa pou vin devan [Zeova] lanmen vid.” (Deterononm 16:16) Ozordi osi, en parti enportan dan nou ladorasyon i ler nou donn avek Zeova volonterman. Dan sa fason, nou montre ki nou apresye e siport sa travay ki lorganizasyon Zeova pe fer.\n6. Akoz i byen pour nou donnen? (Vwar portre o konmansman sa lartik.)\n6 I byen pour nou donn zenerezman e pa zis resevwar. (Lir Proverb 29:21.) Imazin en manrmay ki anmas son pti larzan ki i gannyen avek son paran e apre servi en pe sa larzan pour aste en kado pour son paran. Ki mannyer sa kado i fer son paran santi? Oubyen imazin en zenn pionye ki viv avek son paran e ki kontribye pour pey bil oubyen pour aste manze pour lafanmir. I kapab ki son paran pa ekspekte ki i fer sa, me zot aksepte son kado. Akoz? Parski sa i en fason ki i montre lapresyasyon pour tou sa ki son paran i fer pour li. Pareyman, Zeova i konnen ki i byen pour nou servi nou bann keksoz valer pour donnen.\nKI MANNYER BANN SERVITER BONDYE TI DONNEN DAN LEPASE?\n7, 8. Ki mannyer pep Zeova dan letan Labib, in kit en legzanp ler zot ti kontribye (a) pour bann proze spesifik? (b) pour siport son travay?\n7 Dan Labib, nou aprann ki pep Zeova ti fer bann kontribisyon pour siport son travay. Par ler, zot ti kontribye pour bann proze spesifik. Par egzanp, Moiz ti ankouraz bann Izraelit pour kontribye pour konstriksyon tabernak. Pli tar, Lerwa David ti fer parey pour konstriksyon tanp. (Egzod 35:5; 1 Kronik 29:5-9) Pandan renny Lerwa Zeoas, bann pret ti repar tanp avek larzan ki bann dimoun ti’n donnen. (2 Lerwa 12:4, 5) Dan premye syek, bann Kretyen ti tande ki i ti annan en lafamin Zide e ki bann frer ek ser ti bezwen led. Alor, sak Kretyen ti deside kwa ki i ti kapab anvoye dapre son mwayen pour sa bann frer ek ser.—Akt 11:27-30.\n8 Pep Zeova ti osi donn led finansyel pour siport bann ki ti pe diriz travay Zeova. Par egzanp, dapre Lalwa Moiz, bann Levit ti napa en leritaz parey avek lezot tribi. Alor, lezot Izraelit ti donn en dizyenm sa ki zot ti annan avek bann Levit. Sa ti permet bann Levit pour konsantre lo zot travay kot tabernak. (Nonm 18:21) Dan en menm fason, bann madanm ki ti zenere ti servi sa ki zot ti annan pour siport Zezi ek son bann zapot.—Lik 8:1-3.\nTou dimoun, ris konman pov ti kapab donn en keksoz\n9. Ki diferan fason bann kontribisyon ti ganny fer dan lepase?\n9 I ti annan diferan fason ki sa bann kontribisyon ti ganny fer. Bann Izraelit ki ti kontribye pour konstriksyon tabernak, ti’n kapab donn bann keksoz valer ki zot ti sorti avek Lezip. (Egzod 3:21, 22; 35:22-24) Dan premye syek, serten Kretyen ti vann bann keksoz ki zot ti annan, tel parey later ek lakaz e zot ti anmenn larzan kot bann zapot. Bann zapot ti servi sa larzan pour ed bann frer ek ser ki ti dan bezwen. (Akt 4:34, 35) Lezot Kretyen ti annan labitid met larzan dekote pour ki zot kapab siport travay Zeova. (1 Korentyen 16:2) Alor, tou dimoun, ris konman pov ti kapab donn en keksoz.—Lik 21:1-4.\nKI MANNYER NOU DONNEN OZORDI?\n10, 11. (a) Ki mannyer nou kapab imit zenerozite bann serviter Zeova ki ti viv dan letan Labib? (b) Ki mannyer ou santi konsernan siport sa travay Rwayonm?\n10 Ozordi, nou osi nou kapab ganny demande pour kontribye pour en proze spesifik. I kapab ki ou kongregasyon pe fer plan pour en renovasyon lo ou Lasal Rwayonm oubyen pour konstri enn nouvo. Petet ou biro brans i bezwen ganny renove. Nou osi kapab kontribye pour ede kouver bann depans lasanble. I kapab osi ki nou bann frer ek ser in pas atraver en dezas natirel e ki zot bezwen nou led. Nou bann kontribisyon i osi siport bann misyonner, pionye spesyal, sirveyan rezyonal, bann ki travay kot biro brans prensipal e kot bann biro brans dan lemonn antye. I kapab osi ki ou kongregasyon pe regilyerman anvoy kontribisyon pour ede konstri bann Lasal Lasanble ek Lasal Rwayonm dan diferan parti lemonn.\n11 Nou tou nou kapab donn en keksoz pour siport sa travay ki lorganizasyon Zeova pe fer dan sa bann dernyen zour. Nou pa konnen lekel ki’n fer laplipar bann donasyon. Ler nou met larzan dan bwat kontribisyon kot Lasal Rwayonm oubyen kontribye par servi jw.org, nou pa dir personn konbyen nou’n donnen. Me eski ou santi ki ou bann kontribisyon pa fer okenn diferans akoz ou kapab donn zis en ptigin? Laplipar bann donasyon ki lorganizasyon i resevwar i plizyer pti kado olye detrwa ki gran. Menm nou bann frer ek ser ki annan en ptigin larzan i imit bann Kretyen dan premye syek ki ti reste Masedwann. Zot ti “vreman pov” me zot ti sipliye pour annan sa privilez pour donnen e zot ti demontre zot zenerozite.—2 Korentyen 8:1-4.\n12. Ki mannyer lorganizasyon i esey servi bann donasyon dan sa pli bon fason?\n12 Konsey Direkter i fidel e pridan dan lafason ki bann kontribisyon i ganny servi. (Matye 24:45) Son bann manm i priye pour ki zot kapab fer bann bon desizyon e zot fer en bon plan lo ki mannyer pour servi sa larzan. (Lik 14:28) Dan letan Labib, bann zonm fidel ki ti okip bann kontribisyon ti fer sir ki bann kontribisyon ti ganny servi zis pour ladorasyon Zeova. Par egzanp, Ezra ti retourn Zerizalenm avek bann donasyon ki lerwa Pers ti’n donnen. I ti annan lor, larzan ek lezot trezor ki ozordi ti pou vo plis ki 100 milyon dolar Ameriken. Ezra ti vwar sa bann kontribisyon konman en kado pour Zeova. Alor, i ti donn bann lenstriksyon spesifik lo konman pour protez sa kado ler zot ti pe vwayaz dan bann landrwa danzere. (Ezra 8:24-34) Bokou lannen pli tar, zapot Pol ti kolekte larzan pour bann frer ek ser ki ti dan bezwen Zide. I ti fer sir ki bann ki ti pe anmenn sa larzan ti fer “tou keksoz onnetman, pa zis devan Zeova, me osi devan dimoun.” (Lir 2 Korentyen 8:18-21.) Ozordi, nou lorganizasyon i imit Ezra ek Pol e servi bann kontribisyon byen.\n13. Akoz tou resaman lorganizasyon in fer serten sanzman?\n13 En fanmir i kapab fer bann sanzman dan lafason ki zot servi zot larzan pour ki zot pa depans plis ki zot reveni. Oubyen zot kapab rod bann fason pour senplifye zot lavi pour ki zot kapab fer plis pour Zeova. Lorganizasyon Zeova osi i fer parey. Resaman, i ti annan bann nouvo proze eksitan e par ler plis larzan ti ganny depanse ki sa ki ti ganny resevwar. Alor, parey en fanmir, lorganizasyon i rod bann fason pour koup depans e senplifye travay pour ki i kapab fer plis posib avek bann kontribisyon zenere.\nKI MANNYER OU BANN KONTRIBISYON IN GANNY SERVI?\nOu bann donasyon i ed nou travay mondyal (Vwar paragraf 14-16)\n14-16. (a) Ki mannyer ou bann kontribisyon i ganny servi? (b) Ki mannyer sa bann proze in benefisye ou personnelman?\n14 Bokou frer ek ser ki’n dan laverite pour plizyer lannen i dir ki konmela lorganizasyon i donn nou plis kado ki zanmen oparavan. Aprezan nou annan jw.org ek JW Broadcasting. Nou annan Labib Tradiksyon nouvo lemonn dan plis langaz ankor. An 2014/2015, sa Lasanble Enternasyonal trwa zour ki ti annan sa tenm “Kontinyen rod Rwayonm Bondye premye!” ti ganny fer dan bann pli gran stad dan 14 lavil dan lemonn antye. Tou dimoun ti byen kontan ki zot ti’n asiste sa lasanble!\n15 Plizyer frer ek ser in eksprim zot lapresyasyon pour sa bann kado ki sorti kot lorganizasyon Zeova. Par egzanp, en koup ki pe servi Lazi ti ekri: “Nou pe servi dan en pti lavil e akoz sa, par ler nou santi nou izole e nou fasilman oubliye ki travay Zeova pe ganny fer partou. Me deswit apre ki nou’n get bann diferan progranm lo JW Broadcasting, nou rapel ki nou form parti en lasosyasyon bann frer enternasyonal. Bann frer ek ser dan nou kongregasyon i eksite pour get JW Broadcasting. Souvandfwa, nou tann zot dir ki apre ki zot in get bann progranm tou le mwan, zot santi zot pli pros avek Konsey Direkter. Aprezan, zot santi zot pli fyer pour form parti lorganizasyon Bondye.”\n16 I annan preski 2,500 Lasal Rwayonm ki aktyelman pe ganny konstrir oubyen renove partou dan lemonn. Bann manm en kongregasyon Ondiras i dir ki zot ti abitye reve pour ganny zot prop Lasal Rwayonm, me la sa rev in vin en realite. Zot ti ekri: “Nou vreman ere pour form parti fanmir iniversel Zeova e pour annan nou lasosyasyon frer ek ser dan lemonn antye.” En kantite frer ek ser in eksprim menm santiman ler zot ganny Labib ek lezot piblikasyon dan zot prop langaz, ler bann frer ek ser i ed zot apre en dezas natirel ouswa ler zot vwar bann bon rezilta ki zot gannyen dan zot teritwar ler zot fer temwannyaz dan gran lavil e temwannyaz an piblik.\n17. Ki mannyer nou konnen ki Zeova pe siport son lorganizasyon ozordi?\n17 Bokou dimoun ki pa Temwen Zeova pa kapab konpran ki mannyer nou kapab fer tou sa ki nou fer avek zis kontribisyon volonter. En direkter egzekitif sorti dan en gran lakonpannyen ti vizit enn nou lenprimri. I ti etonnen pour vwar ki tou travay ti pe ganny fer par bann volonter, avek bann donasyon volonter e san ki nou organiz bann levennman pour anmas larzan. I ti dir ki sa ki nou pe fer pa sipoze marse. Nou dakor avek li! Nou konnen ki sa i posib zis akoz Zeova pe siport sa travay.—Zob 42:2.\nBENEDIKSYON KI NOU GANNYEN LER NOU DONN ZEOVA AN RETOUR\n18. (a) Ki benediksyon nou gannyen ler nou siport travay Rwayonm? (b) Ki mannyer nou kapab ansenny nou zanfan ek bann nouvo pour fer parey?\n18 Zeova i donn nou sa privilez ek loportinite pour siport sa gran travay Rwayonm. I promet nou ki ler nou fer sa, i pou beni nou. (Malaki 3:10) I osi promet ki si nou donn zenerezman, keksoz pou al byen pour nou. (Lir Proverb 11:24, 25.) I osi dir ki nou pou ere ler nou donnen, parski “i annan plis lazwa pour donnen ki pour resevwar.” (Akt 20:35) Par sa ki nou dir e fer, nou kapab ansenny nou zanfan ek bann nouvo ki mannyer zot osi zot kapab kontribye pour sa travay e ganny bokou benediksyon.\n19. Ki mannyer sa lartik in ankouraz ou?\n19 Tou sa ki nou annan i sorti kot Zeova. Ler nou donn li an retour, nou montre ki nou kontan li e ki nou apresye tou sa ki i’n fer pour nou. (1 Kronik 29:17) Ler bann Izraelit ti kontribye pour konstriksyon tanp, zot ti “rezoui akoz sa bann lofrann ti’n ganny ofer volonterman; zot ti’n ganny ofer anver [Zeova] avek bon leker.” (1 Kronik 29:9) Nou osi annou kontinyen trouv lazwa ek satisfaksyon anmezir ki nou donn Zeova an retour dan sa ki i’n deza donn nou.\n^ par. 3 Proverb 3:9 (NWT): “Onor Zeova avek ou bann keksoz valer e avek premye fri tou ou prodwi.”\nLer nou fer bann donasyon oubyen kontribisyon pour siport travay lorganizasyon Zeova, nou pe donn avek Zeova. Tou sa ki nou annan i sorti kot Zeova, alor ler nou kontribye, nou donn li an retour e montre ki nou kontan li


En Moman Avek Prezidan-‘Mon krwar e konvenki ki 2011 in en lannen laviktwar pour Sesel’\nI annan bon keksoz ki’n fer nou pep kontan parey premye Carnaval de Victoria, 8enm Zwe Dezil, Lafet Nasyonal, parmi lezot ki’n anmenn bokou dimoun ansanm pour selebre dan linite.\nMe in osi annan bann lezot levennman parey sa 2 eleksyon -- prezidansyel ek parlmanter -- kot lepep Seselwa in eksprim son lekor dan en fason demokratik e montre son matirite.\nMe fodre dir ki in osi annan bokou defi ki pei in fer fas avek pandan 2011 e sa i enkli kriz ekonomik dan lemonn ki’n annan bokou lenpak lo pri bann komodite ki Sesel i enporte tel parey manze, karbiran, parmi lezot ankor. E in osi annan lenpakt lo nou laliny aeryen nasyonal kot Air Seychelles pe bezwen restriktir son lekor e repozisyonn li pour konsantre lo bann larout rezyonnal pli vyab me sa a en pri --avek mwens travayer. Tousala Prezidan Michel i koz lo la dan sa entervyou.\nDan nou dernyen nimero pour sa lannen, i en loner ek privilez pour nou pibliy serten ekstre sa intervyou.\nMsye Prezidan in annan bokou levennman ki’n deroule sa lannen tel parey Carnaval de Victoria, Lafet Nasyonal, 8enm Zwe Dezil, 2 eleksyon … e Lakour in donn son ruling lo lenterpretasyon Konstitisyon. Ki ou analiz lo tou sa bann devlopman?\nPrezidan : Vreman in en lannen tre mouvmante, tre dinamik ki’n anmenn bokou lakonplisman ki mon kwar nou devret fyer.\nIn en lannen kot lepep Seselwa in montre son linite, son sans patriotizm, e osi in montre son matirite non selman an term bann selebrasyon ki’n arive tel parey karnaval ek nou bann sikse dan Zwe Dezil, me mon krwar sa bann levennman in montre ki Seselwa i kapab fer bokou ler i ini e ler i anvi fer keksoz. Seselwa in montre sa kapasite dan nou bann laviktwar dan Zwe Dezil e osi a traver eleksyon, lepep Seselwa in montre son matirite pour konpran son responsabilite e devwar anver son pei.\nSa lannen pour mwan in osi enn kot in annan bokou defi e bokou lakonplisman anmenmtan.\nKonsernan ruling Lakour lo serten devlopman ki’n arive dan eleksyon, mon ti a kontan fer kler ki nou annan en demokrasi ki fonksyonnel, en demokrasi ki marse dapre Konstitisyon ki’n ganny etabli e sa i prevwar ki nou annan nou trwa brans Leta -- Legzekitif, Lezislativ (Lasanble Nasyonal) ek Zidisyer.\nTou sa 3 brans zot mars dan en fason otononm e natirelman i drwa nenport sitwayen ek lorganizasyon, si i santi ki son drwa pa’n ganny respekte parey i krwar i devret, i kapab fer apel a zidisyer.\nParey nou’n vwar serten ruling ki ti’n ganny fer apre eleksyon parlmanter par Komisyon Elektoral, sa dimoun ki’n santi in ganny afekte i pa’n dakor e in fer apel a lazistis e i pa’n dakor avek zizman ki Lakour Konstitisyonnel in fer alor in fer apel. Mon krwar ki fodre nou konpran ki se Zidisyer ki annan bann eksper kot bann ziz dan zot sazes ek zot konnesans lalwa zot fer bann ruling dapre lenterpretasyon ki zot panse sa lalwa i devret annan dapre nou Konstitisyon.\nKoman bann endividi, nou kapab pa dakor avek en tel zizman ki en Lakour i donnen. Me sa ki enportan se ki nou dan en demokrasi e nou Konstitisyon i prevwar pour sa bann lenstitisyon desarz zot responsabilite e nou devret respekte zizman ki Lakour i fer. Nou bezwen respekte zizman ki pli o Lakour dan pei in donnen e sa se Lakour Dapel.\nPour mwan sa i montre ki nou demokrasi pe fonksyonn byen, i an bonn sante e ki nou bann lenstitisyon pe fer zot devwar e pe travay dapre Konstitisyon.\nMsye Prezidan touzour lo sa size, Komisyon Elektoral in komans en prosesis pou revwar bann lalwa ki gouvern eleksyon. I annan bann parti politik ki pa prezan dan sa prosesis pour fer sa reform elektoral. Eski san zot kontribisyon pei pa pou trouv li dan sa menm sityasyon kot i ti ete avan eleksyon Septanm/Oktob?\nPrezidan : Mon ti a kontan fer byen kler ki napa okenn endividi, parti politik, mouvman politik ki kapab met otaz en pep oubyen en pei e dapre lenformasyon ki mon annan, laplipar parti politik pe pran par dan sa prosesis konsiltasyon avek Komisyon Elektoral dan kad sa bann reform.\nMon konpran ki i annan en mouvman ki pa pe partisipe. Me annou konpran osi ki i pa responsabilite zis serten parti politik ki kapab partisip dan sa prosesis. Pour mwan sa i en prosesis nasyonal kot non selman bann parti politik me osi lepep Seselwa an zeneral i kapab partisipe. I devwar ek responsabilite bann ki anvi kontribye dan sa prosesis diskisyon pour fer li pour fer sir ki nou ganny bann lalwa elektoral ki ava ganny aksepte par lepep letan zot ganny vote dan Lasanble Nasyonal.\nMon kapab dir ki depi lontan nou’n komans bann prosedir reform elektoral ki pou kapab ranforsi fonksyonnman demokrasi dan Sesel.\nMon ti met anplas en Constitutional Review Committee ki ti fer rekonmandasyon ki prokirer zeneral ti komans travay lo la dan kad bann reform elektoral.\nTousala ti ganny konfirmen par bann obzervater eleksyon ki ti vin isi.\nNatirelman nou pa kapab fer reform elektoral si napa lalwa e lalwa i bezwen ganny aprouve par Lasanble.\nEtan donnen ki Lasanble ti’n dizourd son lekor, alor nou ti bezwen fer eleksyon pour ganny en nouvo Lasanble ki pou plitar pas lalwa ki pou gouvern eleksyon ki ava ganny fer dan lefitir.\nI tou en prosesis ki pe al byen e mon ekspekte ki tou bann dimoun ki enterese dan en reform elektoral zot pran par, zot kontribye dan en fason pour amelyor nou demokrasi e fer li vin pli solid e fonksyonn pli byen.\nSa ki nou pe fer i en prosesis ki normal e ki arive dan tou pei e dan tou demokrasi. Mon kontan vwar ki lepep Seselwa dan son mazorite i annan sa matirite pour li konpran sa e vwar ki mannyer pour fer avanse demokrasi dan nou pei.\nMsye Prezidan, i annan nouvo dirizan lopozisyon dan Lasanble Nasyonal ki’n dir i pare pour travay avek parti mazoriter dan Lasanble ek gouvernman sirtou an sa ki konsern bann size ki dan lentere nasyonal. Eski ou pare pour reponn son lapel? E osi bann lezot parti ki andeor Lasanble ki mannyer zot pou travay ansanm?\nPrezidan : Mon’n toultan an faver konsiltasyon. Depi mon’n vin prezidan, sa in vin enn bann keksoz ki mon fer toultan e ki’n form parti mon fason travay -- konsiltasyon avek dimoun.\nDepi ler mon’n vin prezidan mon’n fer konsiltasyon avek lepep dan distrik, avek diferan lorganizasyon ek lenstitisyon akoz pour mwan, partisipasyon lepep dan sa ki pe arive dan pei i tre enportan akoz sa i donn nou lide pour nou kapab fer nou pei avans pli devan.\nPour mwan tou konsiltasyon ki kapab anmenn byennet pour lepep Seselwa e pour Sesel, mon pare pour fer li.\nE dan sa konteks, mon kontan e i fer mwan plezir pour antann nouvo lider lopozisyon dir i ti a kontan annan en dyalog avek mwan.\nMon akey sa dan en fason favorab e koman mon a kapab fer li mon a fikse en randevou pour nou rankontre, kot nou a kapab komans bann diskisyon dan lentere nasyonal.\nAnnefe se akoz mon krwar dan konsiltasyon ki mon ti inisye en dyalog avek ansyen lider lopozisyon dan dernyen manda ki mon ti annan.\nMe a en serten moman i ti limenm deside pour termin sa dyalog pour bann rezon ki li menm ki konnen. Me la mon kontan vwar ki nouvo lider lopozisiyon in pare pour reinisye sa dyalog avek mwan e mon kwar se dan sa loptik ki nou a kapab travay avek en lopozisyon konstriktiv pour nou kapab fer avanse nou pei.\nMsye Prezidan taler nou’n koz bokou lo bann levennman ki’n arive dan pei e en levennman ki’n sok bokou dimoun sirtou bann travayer laba se Air Seychelles. Akoz nou lakonpannyen nasyonal in vwar li dan sa sityasyon ki i ete ozordi?\nPrezidan : Mon krwar ki fodre nou konpran ki lavyasyon i dinamik dan lemonn e sa ki’n arive pa pe ariv inikman avek Air Seychelles me i pe osi arive toultan avek bann lezot lakonpannyen avyasyon dan lemonn antye.\nNou tande e nou vwar lo televizyon kot bann lakonpannyen aeryen in fer fayit -- Lanmerik, Lerop kot bann gran lakonpannyen ki’n la depi lontan pe fer merger avek kanmarad e sa se akoz zot pe ganny problenm ekonomik e finansyel ki fer zot pa kapab kontinyen operate lo zot menm.\nI annan en kantite lezot laliny aeryen dan lemonn ki avek sa sityasyon global ki dinamik, serten pe vwar zot pa kapab kontinyen fonksyonnen.\nNou pe vwar serten bann airlines pe ganny subsidise e bailout par zot gouvernman. Air Mauritius e Air India i parmi e menm bann Gulf carriers koman Emirates ek Etihad zot ganny siporte par zot gouvernman. Zot annan mwayen pour fer li me nou, nou’n seye e nou’n fer li ziska en serten letan kot nou ti kapab.\nMe ozordi nou ankor dan en reform ekonomik, nou ankor pe sibir konsekans kriz finansyel ki’n arive dan lemonn antye e nou napa sa mwayen pou soutenir nou airline.\nMe sa ki enportan pour Sesel e sa ki nou fer toultan ler nou santi i annan en problenm, nou pa les nou koule ansanm avek sa problenm.\nNou vwar ki mannyer pour esey rezourd sa problenm e si nou pa kapab rezourd li an antye, nou regard bann diferan opsyon kot nou kapab sorti pli byen, kot i pa andomaz nou lekonomi nasyonal.\nLa ti annan en desizyon pour nou pran -- swa nou repozisyonn Air Seychelles dan en fason kot i kapab soutenir son lekor oubyen nou les ale, pei i al dan defisit e nou kontinyen ponp larzan dan Air Seychelles zis pour dir nou annan en laliny aeryen e pei i koule anmenmtan.\nLotel ti pou fermen e biznes pa marse. Me etan donnen ki nou en gouvernman proaktiv, nou prevwar tousala, nou vwar kot danze i vini e nou regard bann opsyon ki nou annan.\nI domaz akoz nou pa ti a swete ki Air Seychelles i al dan sa direksyon ki in ale. Me parey mon’n dir, nou bezwen repozisyonn nou pour vwar ki mannyer nou kapab apre etabli li e fer li vin soutenab.\nI vre letan mon ti vizit Air Seychelles mon ti dir avek bann travayer ki zot pou gard zot pozisyon e ki Air Seychelles pou sorti. Me sa deklarasyon ti baze lo bann lenformasyon ki mon ti annan sa lepok lo sityasyon ki ti egziste e ki Air Seychelles ti ladan a sa moman.\nMe sityasyon in sanze e kriz Lerop in vin bokou pli pir. Nou pe vwar Lespanny avek en to unemployment 23% e Litali i dan kriz li osi parey Lagres ek lezot pei Eropeen. Lamazorite nou touris i sorti Lerop e zot napa larzan ek kapasite pour kontinyen vini.\nAnmenmtan se bann laliny aeryen ki pe marse, pe fer konpetisyon for ki afekte bann ki pli feb, ki pa kapab ganny sa kantite larzan pour zot soutenir zot lekor.\nE akoz touris i annan mwens larzan pour vwayaze e avek tou sa bann destinasyon dan lemonn ki pe esey vwar ki mannyer pour atir sa bann touris ki annan e ki pe kontinyen vwayaze pour vin kot zot, konpetisyon i tough e for e se sa dan tou son lansanm ki’n afekte loperasyon Air Seychelles, sirtou ler nou’n perdi sa 2 ACMIs – Falkland ek Mozambique -- ki’n fer ki in redwir lakantite reveni ki Air Seychelles ti pe gannyen.\nE la deswit nou’n bezwen pran sa desizyon ki natirelman pou afekte serten travayer.\nMe nou pa pe reste trankil, nou pe kontiny negosyasyon avek nou bann partener pour vwar ki mannyer nou kapab vin avek bann opsyon ki pou kapab maksimiz lakantite staff ki nou kapab garde dan Air Seychelles e anmenmtan fer li vin soutenab pour kapab repran apre.\nSityasyon i dinamik, i sanze toultan, nou an negosyasyon toulezour, menm plizyer er-d-tan par zour avek diferan partener. Me mon panse ki byento nou a kapab vwar serten solisyon pli definitiv kot nou a kapab fer bann lanons pli konkret.\nMsye Prezidan nou pe apros lafen lannen e pandan ou kanpanny eleksyon ou ti promet Seselwa en nouvo Sesel. Ki laform sa pou pran an 2012 ?\nPrezidan : Mon krwar sa vizyon En Nouvo Sesel ti ganny elabore dan mon manifesto ki mon ti prezant avek lepep avan eleksyon e lepep ti elekte mwan baze lo sa manifesto e sa vizyon ki mon ti annan pour Sesel.\nOzordi mon vizyon pour devlopman Sesel pandan sa prosen 5-an e plitar i baze lo sa bann gran laliny ki mon ti etabli dan sa manifesto.\nPremyerman se : -\n• Annan en lekonomi vibran e dinamik - en lekonomi kot Seselwa i partisip aktivman, kot pep Seselwa otan ki posib dan son mwayen ki i annan, i osi partisip dan kreasyon larises. Se dan kreasyon larises pour en pei ki fer li progrese e nou kapab annan bann lezot benefis sosyal ki nou bezwen pour byennet nou pep.\n• Kontinyen annan en sistenm sosyal - i enportan annan en sistenm sosyal kot nou kontinyen gard en sosyete koeziv, ini e kot nou kapab elimin bann fleo sosyal ki annan. Se dan sa loptik ki mon ti komans mon manda avek en deklarasyon ki nou pou anmenn en renesans sosyal dan pei e i annan bokou diskisyon ek konsiltasyon ki’n ganny fer, ki pe kontinyen ganny fer avek popilasyon akoz mon krwar i enportan ki popilasyon i partisipe e zot dir ki bann problenm ki annan e ki mannyer zot panse nou kapab rezourd zot. Sa i bann problenm sosyal, lafanmir, problenm drog, parmi lezot ankor.\n• Annan en kominote ki ini - sa i osi lye avek renesans sosyal e osi koman nou kapab annan en bon baz sosyal dan kominote dan fason kot kominote i a solid, kot dimoun i partisipe e zot pran ownership devlopman dan sa kominote. Sa i tre enportan pour empower nou pep pour zot pran zot responsabilite.\n• Fer Sesel vin en zil lekselans - dan tou sa ki nou fer mon konnen Seselwa i annan sa kapasite pour fer li byen e pour nou vin en legzanp pour lemonn, ki swa dan domenn lenerzi renouvlab, dan domenn lanvironnman, dan domenn ekonomik ki ozordi nou pe ganny felisite, dan lasante ek ledikasyon atraver nou liniversite. Mon krwar tousala i bann pwen lekselans ki nou kapab kontinyen devlope.\n• Annan bon gouvernans - pour en pei reste solid, for, fer progre, annan stabilite ek linite, i bezwen annan bon gouvernans, transparans, accountability. Nou bezwen en pei kot bann eleman lademokrasi i fonksyonn byen.\nE mwan mon determinen pour fer tou sa ki neseser e posib pour ranforsi bon gouvernans dan Sesel.\n• Annan en diplomasi proaktiv - pour mwan sa i lakle nou louvertir dan lemonn, lakle nou louvertir ver partenarya avek lemonn. Nou pa kapab viv izole akoz nou en pti pei me nou bezwen viv dan sa monn global kot nou bezwen partisip dan bann aktivite ki pe arive dan lemonn e kot nou fer tande lavwa Sesel sirtou an sa ki konsern bann defi ki nou bezwen fer fas avek.\nAlor mon polisi diplomasi proaktiv i anmenn mwan pli pre ver bann pei ki pare pour travay avek nou e fer partenarya avek nou e ed nou dan nou devlopman.\nSe annefe sa louvertir lo lemonn ki mon’n etabli letan ki mon prezidan ki ozordi in anmenn nou sa kantite respe ek vizibilite dan lemonn.\nMe sa ki pli enportan ankor i bon annan sa vizyon, me nou bezwen nou tou koman Seselwa travay ansanm e travay dir sirtou la kot lemonn pe pas a traver bokou boulvers. Nou bezwen travay ansanm pour kre sa nouvo Sesel, sa sel Sesel e en sel nasyon. Se pour sa rezon ki dan sa lespri anmenn Seselwa ansanm, dan sa lespri travay pour Sesel, ki mwan mon pare pour aksepte nenport dimoun ki annan sa kapasite e ki anvi travay pour Sesel, ki anvi kontribye pour Sesel. I pa enportan dan ki parti politik i sorti me si sa dimoun i annan en leker pour Sesel e anvi kontribye pour Sesel, i pare pour travay pour Sesel, mwan mon pare pour aksepte li pour li travay pour Sesel. Akoz pour mwan sa ki enportan se ki nou en pti pei, en pti popilasyon, omwen ki nou dakor pour met nou diferans lopinyon dekote e travay pour nou pei e byennet pep Seselwa.\nMsye Prezidan, pour transform ou vizyon an aksyon pour sa Nouvo Sesel ou ti osi anonse dan ou diskour inogirasyon ki pou annan bann sanzman dan gouvernman me ziska prezan nou pa ankor vwar. Kan eski sa pou arive e ki lanpler i pou pran akoz dan lepase in annan koze ki zis dimoun i ganny tire, sirtou o nivo minis, sorti dan en minister pour al dan en lot. Ki lanpler sa pou pran ler ou anonse finalman ?\nPrezidan : Sa kestyon i donn lenpresyon ki napa nanryen bon ki’n arive pandan sa bann dernyen letan. Me si nou onnet avek nou lekor nou pou aksepte ki pandan sa deryen 7-an in annan en transformasyon enkrwayab ki’n arive Sesel.\nNou’n fer en kantite progre, nou’n batir, me pandan sa deryen 7-an nou’n batir lo sa fondasyon ki nou ti’n mete avan e nou’n fer en transformasyon ekonomik ki remarkab.\nTransformasyon dan en pei i pa ariv par laverti, nou bezwen travay pour fer li arive e nou bezwen annan en vizyon, en stratezi, en plan e bon leadership pour fer li arive.\nMon krwar ki pandan sa deryen 7-an nenport sanzman ki’n ganny fer in anmenn nou kot nou ete ozordi. In anmenn sa transformasyon e si en minis in ganny tire e met en lot landrwa se akoz keksoz i dinamik e pe kontinyen bouze.\nI annan nouvo defi e nou santi ki si en dimoun i annan sa konnesans ek kapasite pour fer pli byen en lot landrwa alor i natirel pour tir li e met li en landrwa kot i kapab pli byen kontribye e fer marse keksoz tandis ki ou pran en lot e met li dan en landrwa kot in deza etabli e li i kontinyen fer marse.\nMon ti a kontan profite pour dir ki napa okenn minis ou civil servant ki dan en pozisyon pour lavi. Minis i la pour fer en travay pandan en peryod spesifik dapre son konnesans, leksperyans ek kapasite pour delivre.\nDan bann prosen sanzman mon pou bezwen fer sir ki tou dimoun ki annan responsabilite dan sa pei i delivre. Si ou pa kapab delivre ou pa devret dan sa pozisyon akoz lepep pe ekspekte nou delivre lo sa ki nou’n dir nou pou fer dan la mezir bann posibilite ki annan.\nWi, nou kapab ekspekte bann sanzman byento me tousala i dan lespri perfeksyonnman, dan lespri fer pli byen ki nou’n deza fer dan lepase e fer keksoz bouze tou an tenan kont bann nouvo devlopman, bann dinamik ki pe arive dan lemonn e dan nou pei.\nAnmenmtan, mon krwar bokou dan en amalgamasyon leksperyans, skills, avek lantouzyazm e dinamizm lazenes, dan empower bann zenn e donn zot loportinite pour devlope, pour zot ganny bann skills e anmenn bann nouvo lide e partisip dan devlopman. Se sa ki apel rejuvenation en pei, en sosyete kot toultan i annan bann zenn ki zwenn avek bann dimoun ki pli aze ki annan leksperyans e ansanm i dan sa fason ki nou mentenir sa lelan pour fer sir ki nou pei pa reste deryer e ki nou kontinyen bouze e al devan.\nMsye Prezidan ki mannyer ou ti a voudre Seselwa i vwar sa nouvo lannen 2012 ki pe aprose dan sa sityasyon boulvers avek bann kriz ki’n annan sirtou dan bann zón Ero ki annan lenpak lo nou ?\nPrezidan : Mon ti a kontan dir lepep Seselwa ki sityasyon pa fasil, sityasyon pa pou fasil, me sa ki enportan se ki nou tou nou annan linite antre nou e pare pou travay dir akoz se par travay dir ki nou pou kapab arive ganny sikse e fer progre.\nBann ki kapab travay i bezwen kontribye e ede fer pei avanse. Nou bezwen ansanm vwar ki mannyer pour kre plis larises. Tou sekter lekonomi i bezwen kontribye son par.\nBann labank i devret vwar fason pour donn plis kredi Seselwa pour fer zot pti biznes. Si napa kredi bann pti biznes pa pou kapab devlope e grandi. Bann lenstitisyon gouvernman i bezwen diskite avek bann labank pour vwar ki mannyer pour ogmant kredi ki zot donn bann dimoun pou fer biznes e ogmant larises.\nMe mon krwar pou annan en kantite defi. Defi pou la akoz i annan boulvers dan lemonn avek logmantasyon pri karbiran ek pri lezot komodite, problenm dan pei Arab kot petrol i sorti ki’n fer pri ogmante e petrol rar, kriz finansyel Lerop e dan lezot parti lemonn e tousala pou annan en lenpakt negativ pa zis lo Sesel me lo lemonn antye. Se la kot mon krwar nou devret vwar ki mannyer pour mannevre pour nou kapab sirviv. Me mon sir e krwar Seselwa i annan sa kapasite pour vin rezilyan e realis pour vwar kwa ki nou kapab e pa kapab fer, kwa ki nou kapab gannyen an atandan ki nou pei i fer plis progre pour kapab benefisye tou dimoun.\nNou bezwen ogmant nou kapasite travay e pour nou kapab fer sa nou bezwen reste ini e gard stabilite dan nou pei akoz se sa ki pou kapab fer nou sirviv sirtou ler sityasyon mondyal i vin konplike.\nMsye Prezidan, pour terminen, ou ti deklar tenm nasyonal pour lannen 2011 koman « Laviktwar pour Sesel ». Eski ou kwar Seselwa in viv sa ? Eski in leka laviktwar pandan lannen 2011 ?\nPrezidan : Definitivman mon krwar e konvenki ki in en lannen laviktwar pour Sesel. Nou’n vwar sa atraver tou sa bann levennman ki’n arive kot Seselwa in montre son kapasite ek determinasyon ki i kapab fer. E osi sa ki enportan, Seselwa in montre ki i pare pour li al devan e les bann eleman divizyon deryer li e travay pour Sesel. Sa i donn mwan en kantite konfyans ek lespwar ki si nou tou nou zwenn ansanm pour travay pour Sesel, nou pou kontinyen fer bokou plis viktwar alavenir.\nPremye Carnaval de Victoria, 8enm Zwe Dezil, Lafet Nasyonal ti parmi bann gran levennman sa lannen ki’n anmenn bokou dimoun ansanm pour selebre dan linite


Konferans Lig bann Madanm Parti Lepep-‘Fanm kontinyen travay dir pour Sesel’\nSa konferans, ki koensid avek Lazournen Enternasyonal bann Madanm, pe deroul zisteman anba tenm ‘Fanm kontinyen travay dir pour Sesel’.\nLouvertir ofisyel sa konferans ti fer tar yer apremidi pandan en seremoni tre kolore ki ti asiste par Prezidan Parti Lepep Msye James Michel, ki osi Prezidan Larepiblik, bann manm parti e reprezantan Lig bann Madanm Parti Lepep ek lezot madanm siporter Parti Lepep sorti partou atraver pei.\nSe sekreter lorganizasyon lamas dan Parti Lepep, Manmzel Idith Alexander, ki ti deklar ouver sa konferans. Me avan sa, responsab Lig bann Madanm Parti Lepep, Madanm Mitcy Larue, ti adres tou bann envite e delege dan sa konferans.\nMadanm Larue ti fer resorti ki bann fanm dan Parti Lepep in touzour en group ki’n lite e reste touzour devan pour protez e sofgard bann aki ki parti in lite pour gannyen e i ti fer resorti ki linite ki Per Fondater Parti, ansyen Prezidan France Albert Rene, ti toultan met lanfaz lo la in lakle sikse nou pei.\n«Bann fanm Parti Lepep ozordi nou’n ariv lwen, nou’n briz bokou baryer, nou’n grenp bokou montanny, nou’n arive pran nou desten dan nou lanmen e nou’n fer defi vin loportinite. Nou’n gard sa nivo respe ek disiplin dan parti,» Madanm Larue ti dir.\nMadanm Larue ti profite pour remersye tou bann madanm pour zot sipor e travay dir e demann zot pour renouvle zot zefor pandan bann lannen ki pe vini.\nI ti dir ki Parti Lepep i kont bokou lo son bann madanm for e kosto e la i ti met lanfaz lo bann diferan laspe ki i dir bann fanm i bezwen met lanfaz lo la e sa i enkli ki zot bezwen reste focus, lo zot responsabilite, reste konnekte avek dimoun parey prezidan parti i toultan demande, ki zot anmenn zot kontribisyon dan progranm renesans sosyal pour fer en diferans dan sosyete e pour ed bann zenn fiy ek madanm pli vilnerab dan bann kominote, parmi lezot laspe ankor.\nLo son kote, Manmzel Alexander li i ti osi demann bann madanm pour reste touzour solid.\n«En madanm dan politik i bezwen solid, parey tou aktivis politik madanm i bezwen for e kosto, » i ti dir.\nI ti profit sa lokazyon pour onor en madanm ki ti en gran militan e sa ti madanm Rita Sinon – premye minis madanm dan Sesel.\n«Madanm Sinon in fer bokou pour lemansipasyon bann fanm ek bann ki pli vilnerab dan sosyete e i ti fer sa avek bokou lanmour ek determinasyon malgre son problenm lasante,» i ti dir.\nManmzel Alexander ti osi koz bokou lo progre ki’n annan dan politik Sesel e rol enportan ki bann madanm in zwe.\nI ti osi envit bann madanm pour kontinyen zwenn parti akoz i dir i enportan annan bann nouvo manm pour travay akote bann veteran.\n«Fodre pa nou oubliye ki nou lafors se nou linite ek nou determinasyon,» i ti dir.\nI ti osi koz lo sipor ki bann madanm i gannyen avek bann msye e i ti remersi bann msye pour sa.\n«Legalite ek konprenezon ant fanm ek zonm i donk primordyal pour lepanouisman en nasyon,» i ti dir.\nBann envite kot sa konferans ti osi swiv en video ki tras lavi bann madanm depi avan lendepandans. Ti osi annan prezantasyon bann reprezantan madanm Parti Lepep pour sak distrik. Tou ti fini avek en spektak mizikal.\nKonferans Lig bann Madanm Parti Lepep i kontinyen ozordi e i ekspekte terminen apremidi avek prezantasyon plizyer rekonmandasyon.


Proze resansman lerb lanmer pour siport bann mezir kont sanzman klima dan Sesel | The Pew Charitable Trusts\nProze resansman lerb lanmer pour siport bann mezir kont sanzman klima dan Sesel\nNouvo linisyativ pou prodwi premye estimasyon stok karbonn dan lekosistenm pei an antye.\nFact Sheet January 27, 2021 Read time:\nEnglish Seselwa Creole\nPartou lo plannet later, dan lanmer pre ek bann lakot, i annan bann laplenn lerb lanmer ki esansyel pour lasante nou losean. Sa bann plant marin ki osi fleri, i tre enportan pour labita en gran varyete pwason, bann enverteb tel ki krab ek kokiy e lezot lespes. Bann pti pwason i servi lerb lanmer koman zot lakres, e bann zannimo tel ki tortidmer ek bef delosale i vizit sa bann laplenn pour zot manze.\nLerb lanmer i osi zwe en rol enportan pour ed sosyete adapte e minimiz bann lefe sanzman klima. Pandan ki karbonn natirel i koule, bann laplenn lerb lanmer i stok en gran kantite karbonn ki resof latmosfer dan later ki zot pous ladan- apepre 10 poursan total karbonn organik i ganny stoke dan losean. Deplis, bann laplenn lerb lanmer i kapab ede protez bann kominote ki viv lo lakot kont lenpak bann gro laroul, koze par bann tanpet ki, dapre prediksyon bann syantis pou vin deplizanpli frekan anmezir ki lanmer i vin pli so.\nBann pei i kapab enkli bann lalwa ki protez lerb lanmer koman en solisyon natirel dan definisyon zot Kontribisyon Nasyonal anver Lakor Pari, pour ranforsi bann zefor mondyal pour redwir lenpak sanzman klima. Pour kapab mezir valer klimatik ki en polisi proteksyon lerb lanmer i kapab ofer –e pour byen zer stok karbonn dan bann later kot lerb lanmer i pouse, bann pei i devret konn lakantite, distribisyon ek letandi bann laplenn lerb lanmer, e si posib annan en estimasyon stok karbonn anba later.\nEn nouvo proze resers finanse par ‘The Pew Charitable Trusts’ i annan bi fourni sa bann lenformasyon pour Sesel, dan ka kot bann gran laplenn lerb lanmer i fourni en labita esansyel pour tortidmer ek pwason ki annan valer komersyal e osi siport bann aksyon kont sanzman klima ki pei pe antreprann, an servan koman bann pi karbonn enportan.\nProze resansman kartografik lerb lanmer ek rezerv karbonn\nProze pou fourni lenformasyon syantifik ki bezwen pour siport aksyon pei kont sanzman klima\nBann laplenn lerb lanmer i stok bann gran kantite karbonn ki sof latmosfer dan later kot zot pouse e i enn bann solisyon natirel pour konbat sanzman klima. Pour prodwir en map bann estimasyon stok karbonn pour lerb lanmer dan Sesel, bann serser pou servi bann zimaz satelit e kolekte lenformasyon lo teren. Sa lenformasyon ava servi koman baz syantifik pour bann ki desid lo bann polisi, pour zot enkli proteksyon lerb lanmer dan Kontribisyon Nasyonal anver Lakor Pari.\n1. Resansman kartografik an servan zimaz satelit\nDan premye faz proze, bann serser i kolekte bann zimaz satelit losean pour pei an antye. Sa bann zimaz i montre prezans lerb lanmer ansanm avek lezot labita tel ki resif koray. Vi ki kouvertir nyaz ek nivo laklerte dan delo i kapab afekte kalite zimaz satelit, lenformasyon lo teren i osi ganny kolekte pour kapab konpar bann zimaz.\n2. Koleksyon lenformasyon lo teren lo lerb lanmer\nBann serser i kolekte lenformasyon dan Sesel an antye. Zot anmas lenformasyon lo bann diferan lespes ek dansite lerb lanmer e zot anmas bann lesantiyon later pour fer estimasyon lakantite karbonn ki stoke anba bann laplenn.\n3. Lenformasyon i ganny analize pour fer estimasyon lakantite lerb lanmer ek stok karbonn\nBann zimaz satelit ek lenformasyon teren i ganny analize e servi pour prodwir en map distribisyon ek lakantite lerb lanmer, ki tre presi e annakor avek realite lo teren. Bann lesantiyon later i ganny analize e zot konteni karbonn i ganny servi pour fer estimasyon stok karbonn pour bann laplenn lerb lanmer dan pei.\n4. Lenformasyon syantifik ki gid bann desizyon politik\nSa bann lenformasyon syantifik lo distribisyon lerb lanmer ek son stok karbonn i donn bann ki fer polisi lenformasyon ki zot bezwen pour enkli proteksyon lerb lanmer dan zot Kontribisyon Nasyonal, koman en solisyon natirel pour sanzman klima.\nGide par Liniversite Oxford, an partenarya avek plizyer lenstitisyon ek lorganizasyon lokal, Proze Resansman Lerb Lanmer ek Levalyasyon Stok Karbonn pou etablir sa baz syantifik neseser pour siport lenklizyon proteksyon lerb lanmer dan Kontribisyon Nasyonal Sesel. Bann serser dan sa proze ava ranpli bann mankman lenformasyon lo letandi ek distribisyon lerb lanmer e stok karbonn dan later avek sipor bann nouvo devlopman dan teknolozi deteksyon par satelit ek koleksyon lenformasyon lo teren.\nPour pli byen konpran lokasyon ek to distribisyon lerb lanmer, bann serser pou kolekte bann zimaz satelit dan fon lanmer kot lerb lanmer i pouse dan pei an antye. Bann zimaz i kapab ganny afekte par kouvertir nyaz, nivo laklerte dan delo e osi bann eleman karakteristik ki egziste dan fon lanmer. Alors bann serser lokal pou osi kolekte lenformasyon lo teren pour devlop en map valid pour distribisyon ek letandi lerb lanmer. Pour fer estimasyon stok karbonn, bann lesantiyon later pou ganny kolekte dan bann laplenn e analize pour determin zot nivo karbonn. Sa lenformasyon lo karbonn, ansanm avek sa map lerb lanmer ki annakor avek realite teren, ava pour premye fwa, fourni en estimasyon stok lerb lanmer ek karbonn dan pei. I ava osi servi koman en baz pour bann ki fer polisi, pour zot enkli lerb lanmer dan Kontribisyon Nasyonal Pei koman en solisyon natirel pour sanzman klima.\nAvek finansman The Pew Charitable Trusts, sa proze i dirize par bann serser Liniversite Oxford an partenarya avek Fon Konservasyon ek Adaptasyon


Kominike Lapolis 01/08/2018\nEn zonm lorizin Bangladeshi aze 34 an in mor tandis ki 2 son koleg endyen, enn 40 an e lot 30 an in ganny transporte lopital apre ki lateras kot zot ti pe fer en miray ‘Curio’ dan distrik Bel Air ti degrenn lo zot.\nSa lensidan trazik in ariv lo sit konstriksyon en lakaz prive. Rapor sa lensidan ti ganny fer avek lapolis ver 11:15 bomaten.\nAngaze dan loperasyon pou retir sa 3 zonm ki 2 tin parsyelman pri e 1 konpletman anba later ti zofisye lazans servis tenny dife avek sovtaz, zofisye departman risk avek dezas osibyen ki lapolis e propriyeter sa lakonpannyen konstriksyon. Osi prezan ti zofisye lasante, lanpla avek lotorite distrik.\nEn lanket I an progre an relasyon avek sa lensidan.


Ladres par Prezidan Wavel Ramkalawan - Zedi 18 Mars 2021 - Speeches - State House Seychelles | Office of the President\nLadres par Prezidan Wavel Ramkalawan - Zedi 18 Mars 2021\n18 March 2021 | State House\nLannen 2021 ziska prezan in ganny marke par bann sinny lespwar melanze avek dezapwentman ek lenkyetid. Sa 3 premye mwan in teste nou dan diferan fason e mon senserman krwar ki zot pou defini nou lafors koman en pep, an mezir ki nou ganny gide dan en lavenir bokou pli briyan e prospere. Me tou i depann lo nou, lo sak endividi.\nPandan sa bann dernyen semenn nou latansyon in santre prensipalman lo lanplwa, lekonomi ek KOVID. Nou bezwen kontinyen fer refleksyon serye pour nou kapab bouz devan dan linite koman en pep. Sa i konsern nou koman en nasyon. Siport kanmarad i nepli en opsyon, me en nesesite primordyal.\nLasante i reste byensir konsern prensipal avek sitiasyon COVID dan nou pei. In annan bann zour kot noun vreman ankouraze akoz noun war sinny ki keksoz I anba kontrol, ki nou dimoun pe swiv tou konsey minister lasante e pe pran tou prekosyon. Malerezman, apre noun les nou gard tonbe e noun trouv nou avek bann sif kin fer bokou nou pa dormi.\nCOVID in fer ki bokou landrwa travay in bezwen fermen e servis in ganny afekte. In annan lanmor nou byeneme e serten dimoun in rekipere apre en move leksperyans sa maladi. Dan milye tou sa, nou ankouraze pou war ki gran mazorite nou dimoun in byen e retourn se zot. En lot laspe sa maladi ki donn lankourazman se lefe ki la ki preski 30,000 dimoun in pran zot dezyenm doz vaksen sinopharm e anviron menm kantite in pran premye doz Covishield, nou pep i annan e nivo iminite e dimoun souvann fwa napa ni menm bann sentonm letan zot ganny teste pozitiv. Fodre pa ki sa i anbet nou – fodre nou kontinyen pran tou prekosyon.\nFrer ek ser, mon pe mars avek zot dan sa moman difisil. Mon partaz zot soufrans ek lenkyetid, e mon responsabilite se pou ede rod solisyon pour ki nou tou ansanm nou kapab mars ver lavenir avek konfyans e santi ki sa sourir i retourn ankor lo nou figir e nou lavi i retourn pli normal. Mon anvi ki sa peryod letan dir ek lenkyetid i ganny transformen dan bo tan ek prosperite.\nTanto mon anvi fer en lapel pour ki dan sa moman nou koste pli pre koman en nasyon e sakenn i pran son responsabilite premyerman anver son lekor, son fanmiy, son kominote e anver nou pei. I sel fason pour nou resisi koman sa pep Seselwa. Si nou debout kot-a-kot, nou pou fer mervey e nou pou ranport laviktwar.\nSesel in vreman ganny beni atraver don vaksen sorti kot nou bann pei zanmi. Ozordi nou premye dan lemonn kot donn vaksen i konsernen par tet zabitan. Deza i annan plis ki 62,000 dimoun kin pran sa vaksen e nou bezwen ariv omwen 65,000 pour nou ganny sa proteksyon kominoter ki nou koz lo la. Nou target i reste 70,000, me nou realize ki pour plizyer rezon i riske difisil pou atenn sa. Akoz ?\nPremyerman, i annan bann dimoun ki pa pou kapab pran sa vaksen. Sa i enkli bann madanm ki ansent e bann ki’n fek ganny pti baba, bann dimoun ki annan serten kondisyon lasante e bann dimoun ki kont vaksen. Nou konpran sa bann sitiasyon, me mon anvi spesyalman dir avek bann dimoun ki anvi vin devan pou pran vaksen pou fer li o-pli vit posib. Se sa ki mon lapel akoz letan ou fer sa ou pa pe zis protez ou lekor, me ou pe osi protez bann ki otour ou e ki kont lo ou.\nI osi kler ki de plizanpli bann landrwa travay pou ensiste ki son travayer i pran vaksen. Serten standar pe ganny etabli menm dan biznes aviasyon kot byento pour ou kapab anbark lo en avyon fodre ki ou annan en sertifa vaksinasyon. Alor pa mazin zis ou lekor, me mazin osi lezot otour ou. Silvouple, pa mazin zis ou drwa, me mazin osi drwa lezot ki otour ou, ki ou zwenn e ki ou travay avek.\nMon souvan ganny dir ki akfer pran vaksen kan ou ankor kapab ganny KOVID. Wi, sa i vre. Me ou konnen ki son diferans ? Letan ou pran vaksen ou risk maladi sever e menm lanmor i redwir, e sa i vedir mwens presyon lo sistenm lasante e lo ou fanmiy. Ou pou menm riske pa ni santi ki oun ganny sa viris akoz ou pou santi ou byen, parey bokou dimoun ozordi pe eksperyanse.\nAlor, annou pran tou sala an konsiderasyon e pran sa desisyon enportan pou pran ou vaksen o-pli vit posib. Pa oubliye, vaksen i gratwit. Sesel i annan vaksen. Pour en pti segonn, zis mazinn bann pei atraver lemonn, enkli bann pei devlope ki son sitwayen pa konnen kan e kote i pou ganny en vaksen. Servi ou sans e ed ou pei.\nMon anvi fer en lapel spesyal pour tou travayer lasante, bann ansenyan, polisye, travayer dan labank, travayer servis sivil, bann zenn, bann stevedores e tou travayer dan bann lorganizasyon ki annan kontak direk avek dimoun. Mon osi demann bann dirizan relizye pou ankouraz zot fidel pou pran vaksen. Protez zot prop kongregasyon. Noun priye pou Bondye donn imen lentelizans pou kree vaksen. Eski ozordi nou pou rezet Bondye ? Nou annan ase vaksen pour tou dimoun e nou pe ganny ankor bann don, alor annan fer li nou devwar. Zot a rapel ki mwan personnelman mon ti diriz sa kanpanny, e ziska prezan mon an bonn sante e an mezir ki mon pran tou prekosyon, mon debout for.\nZisteman nou pe reouver nou pei le 25 Mars. Deza i annan en gran leksitasyon parmi bann viziter ki anvi vin Sesel. Bann avyon pe montre bann bon to rezervasyon e sa i montre nou ki nou lendistri touris i annan lespwar repran. I donn nou bann sinny pozitiv ki nou lekonomi i ava kapab repran dousman dousman. Me la ankor enn fwa, se nou, sak endividi ki pou bezwen protez nou lekor ek nou viziter pour nou pei relanse. Zot konpran mwan byen letan mon dir ki tou keksoz i depann antyerman lo sakenn de nou ? Lo ou e lo mwan ?\nDan sa moman kot noun soke avek bann sif an-relasyon avek lopital NE Point ek bann maren, les mwan reasir zot e an menm tan ed nou pou tir serten leson. Dabor, sa sitiasyon i anba kontrol e bann travayer lasante pe fer tou sa ki zot kapab pou asir lasante bann pasyan. Tou bann zofisye lasante kin ganny enfekte in ganny idantifye e pe ganny swen medikal. Noun reisi kontenir sa sitiasyon e i byen ki mazorite bann pasyan ti’n fini pran zot vaksen e sa dan limenm i pli gran proteksyon ki zot annan.\nDezyenmman, sa group maren in osi ganny idantifye e zot dan izolasyon lo zot bato anba protokol kin ganny etabli. Alor ankor enn fwa, prekosyon neseser in fini ganny etabli pou asir zot byennet, me osi proteksyon kont posibilite propagasyon sa viris.\nDan milye sa sitiasyon, i kler ki si nou pa tin ganny sa 2 nouvo group kontaminasyon, bann sif ti pou endik nou zis 5 ka pozitiv yer. Dan limenm i montre nou 2 leson : 1. Sesel pe reisir dan sa konba kont COVID e 2. Si nou les nou gard tonbe e nou pa pran tou prekosyon, keksoz i kapab deteryor vreman vitman. Konsey alor se pour nou reste virzilan a tou moman e kontinyen pran prekosyon neseser parey minister lasante i demann nou.\nMon profite pou remersye tou dimoun kin kontribye dan sa fon spesyal ki mon ti etabli. Ziska la i annan en sonm R78,245,813.17 dan sa kont. Plizyer kestyon in ganny demande lo ki mannyer pou depans sa larzan ? Sa fon pou premyerman asiste Minister Lasante dan serten depans ki zot bezwen fer. Dezyenman i enportan pou mazinen ki nou pa kapab zis depans sa larzan an-bonavini. Sesel in sanse pou ganny kado bann vaksen ki noun donn nou pep ziska prezan. Me Lasians pankor determinen pour ki kantite letan sa vaksen pou annan lefe dan nou lekor. Alor nou pou bezwen gard nou dan en pozisyon kot si nou bezwen aste vaksen alavenir, nou annan larzan pou fer sa. Mon espere ki tou dimoun i konpran byen stratezi sa ladministrasyon. I pa vedir ki akoz ou annan larzan ki ou bezwen depans tou. Lavenir nou pei i primordyal pour nou.\nFrer ek ser Seselwa, sa larout ki nou lo la pou anmenn nou ver prosperite pour nou pei. Mon remersye sakenn antre zot pour zefor ki zot pe fer pour nou repran nou lavi. Mon dir mersi pour tou travayer lasante ki lo lalinny devan dan sa konba. Mon remersye tou Seselwa ki’n pran zot vaksen e pe pran tou lezot prekosyon. Mon dir mersi tou travayer dan nenport ki domenn ki pe kontinyen debout for pou siport zot fanmiy e mon gratitid i al osi pour tou dimoun ki pe montre konpasyon e pe donn sipor moral lezot ki dekouraze. Se zot mon bann ero e Sesel i fyer pour son bann zanfan.\nMon annan konfyans ki Bondye pe vey lo nou koman en pep. Annou kontinyen met nou lafwa dan nou Kreater e Bondye Toupwisan ya vers son benediksyon lo sakenn son zanfan e lo nou zoli pei Sesel.


Sanmenm sa ki Bondye ti oule? | Ki Labib i dir\nLIR en nenport zournal, get televizyon, oubyen ekout radyo. Ou pou tann zis krim, lager, teroris! Aprezan mazin en kou ou bann problenm. I kapab ou pe soufer akoz en maladi oubyen lanmor en dimoun ki ti ou pros avek. Petet ou santi parey Zob, en zonm drwat, ki ti dir i’n ‘ganny ase avek problenm.’—Zob 10:15.\nSanmenm sa ki Bondye ti oule pour mwan e pour lezot dimoun?\nEski nou annan lespwar pour trouv lape en zour lo sa later?\nLabib i donn nou bann larepons satisfezan pour sa bann kestyon.\nLABIB I DIR KI BONDYE POU ANMENN SA BANN SANZMAN LO LATER.\n“I pou eswiy tou larm dan zot lizye. Lanmor pou nepli egziste. Pou nepli annan ni dey, ni plere, ni soufrans.” —Revelasyon 21:4\n“Sa letan sa enn ki bwate pou grenpe parey en serf.” —Izai 35:6\n“Lizye bann aveg pou ouver.” —Izai 35:5\n“Tou bann mor ki dan tonbo pou . . . sorti dan zot tonbo.”—Zan 5:28, 29\n“Okenn zabitan pa pou dir: ‘Mon malad.’”—Izai 33:24\n“Legren pou an abondans lo later.”—Psonm 72:16\nPa krwar sa bann keksoz i zis en rev. Bondye in promet ki i pou fer zot vin en realite, e Labib i eksplike ki mannyer i pou fer sa.\nMe Labib i ofer ou plis ki sa. I kapab fer ou viv en lavi ere depi konmela menm. Reflesir en pe lo ou bann traka ek problenm. Petet ou annan problenm larzan, problenm fanmiy, problenm lasante, oubyen petet lanmor in pran en dimoun ki ou ti pros avek. Labib i kapab ed ou fer fas avek ou problenm. I osi kapab soulaz ou parski i reponn bann kestyon parey:\nKi mannyer nou kapab fer fas avek traka lavi?\nKi nou kapab fer pour nou lavi fanmiy vin pli gou?\nEski en zour nou pou revwar nou bann defen?\nKwa ki fer nou asire ki Bondye pou akonpli son promes alavenir?\nLefe ki ou pe lir sa liv, i montre ki ou ti a kontan konnen ki Labib i dir. Sa liv pou ed ou. I annan bann kestyon ki al avek paragraf. Bokou dimoun in servi sa metod kestyon ek repons pour diskit Labib avek bann Temwen Zeova. Nou swete ou osi ou pou vwar li enteresan. Fotespere Bondye i beni ou la ki ou pe al aprann sa ki Labib i vreman dir. I pou vreman enteresan!\nI ANNAN 66 liv an tou dan Labib. Sa bann liv in ganny divize an sapit ek verse pour refer avek pli fasilman. Si ou get bann pasaz Labib ki’n ganny site dan sa liv, premye nimero i sapit sa liv Labib, e lot nimero i verse. Par egzanp, “2 Timote 3:16” i vedir dezyenm liv Timote, sapit 3, verse 16.\nOu pou konn ou Labib pli byen ler ou rod bann pasaz Labib ki’n ganny site dan sa liv. En lot keksoz: Akoz ou pa fer en progranm pour lir Labib toulezour? Si ou lir trwa a kat sapit sak zour, ou pou fini lir Labib antye dan enn an.


Messha Pelissier – Institute of Early Childhood Development\nDecember 16, 2019 by IECD 424\nLwen dan leo Curio Road ou pou zwenn Messha Pelissier avek son manman, de dimoun kin dedye zot lavi pour travay avek zanfan. Pour ariv kot zot I en leksperyans ki ou pou vwar I inoubliab akoz sa kantite peron ki ou bezwen monte. Me ler ou ariv anler e ou war sa vi ki donn lo Viktorya, ou war lavil an antye, ou bliye si oun mars sa kantite. E ler ou regard otour, ou pou kwar ki ou dan en lakour lakres telman I ranpli avek bokou kouler e zouzou.\nMessha ki annan en zanfan limenm I annan apepre 16an leksperyans koman en Child minder. Se son manman kin enspir li pou pran sa travay e an efe I ti komans travay ek li, e la prezan se son manman ki travay avek li depi ler in anrezistre. I dir enn bann rezon ki in anrezistre zisteman se akoz I remarke ki I ganny bokou led avek IECD, I konen kote I pou ale si I bezwen lasistans e I ganny bokou lankourazman. Dapre standar kin ganny etabli pour Sesel, Messha I vey 10 zanfan depi laz 1an edmi ziska laz lakres. Rezon ki zot pa kapab pran baba ki pli pti I akoz zistans avek semen, I pa fasil pou mont peron avek en baba dan lebra. Toudmenm Messha avek son manman I sey fer lavi zot bann paran pli fasil ki zot kapab lo kote aksesibilite. Zot al zwenn paran kot katedral dan bomaten e retourn avek zanfan aswar menm landrwa. Manman Messha I rakonte ki serten paran I ganny tourdisman telman teren I o, me zot persiste pou anmenn zanfan kot zot akoz zot vreman satisfe avek nivo swen ki zot zanfan I ganyen.\nMalgre zistans zot organiz aktivite an deor pour zanfan tel ki piknik e vizit. Ler zot pa dan visit zot kot lakour pe zwe swa lo balans, lo gliswar, lo bouncing castle, dan swimming pool oubyen zot pe fer zot pti leson. Apre ki zot in depans tou sa lenerzi byensir zot bezwen manze pou reganny lafors. Messha I ofer zanfan dezennen, juice ek delo, e I dir ki son bann zanfan I kontan manz bokou legim ek fri donk I fer sir ki I toultan annan dekwa a zot laporte.\nParey dan tou domenn lavi I annan bon kote ek kote ki mwen bon. Messha I akonte ki son pli gran defi I ki parfwa serten paran pa arive pey a ler oubyen pey antye ler in ariv ler, e sa parfwa I met en pti pe dezord dan son plan travay. Toudmenm I apresye ki menm si zot pa kapab donn tou zot fer konnen e zot donn sa ki zot pers I permet. Messha I dir ki son lafwa dan son Kreater ki donn li kouraz e lasazes pou kapab kontinyen malgre bann lobstak parey.\n“Mon bann zanfan I egey mwan bokou, zot kontan repete, ou bezwen veye ki ou dir! Imite osi parey!” Messha I akonte, I dir ki I kontan son desizyon pou vey zanfan a plen tan, “ou lanmenm kot lakaz, ou ganny sans fer bann pti keksoz ler zanfan pe dormi”. Parey serten lezot Childminders li osi in fer serten lazisteman avek son landrwa pou rann lavi zanfan pli an sekirite e konfortab. In met tiles antye deor kot zanfan I zwe, sa pour fasilit netwayaz, e in fer en baraz dibwa kot bann pilye pangar marmay in pas atraver e ganny dimal. Messha I rakonte ki pour fer sa bann tiles ariv ziska kot li in bezwen servi sawa akoz transpor pa arive kot son lakour.\nPour ou ki pankor deside si ou pou vey zanfan, Messha I konsey ou pour anrezistre, “I en tre bon linisyativ sa, ou ganny proteze anba lalwa, ou benefisye avek bokou training e osi en lasistans finansyel avek gouvernman.” Manman Messha ki osi son asistan I azoute ki avek bokou pasyans e lanmour pour zanfan I pa difisil “Selman marmay konmela I annan en gran diferans avek marmay lontan, si ou kapab adapte napa problem.”\n“Ou satisfaksyon avek zanfan I ler zot ankor mazin ou ler zot pli gran” Messha I dir “nou al kot legliz toulezour e tanzantan enn I vin vwar nou laba. I annen enn I pa ti oule al legliz ler I ti vey kot nou, me ler I tin al lekol toulezour I ti oule son manman I anmenn li legliz pou vin war nou!” Bann pti souvenir ki Messha san dout pou garde pour bokou letan.\n3rd Biennial National Conference on ECCE


DISKOUR PREZIDAN JAMES A. MICHEL ALOKAZYON LAZOURNEN NASYONAL-‘Nou Sesel i tro presye pour les divizyon detri li’\nOzordi nou lazwa i gran.\nDan lespri “Koste Seselwa” nou’n desann an gran nonm pour selebre nou lazournen nasyonal. Le 18 Zen in touzour en selebrasyon lepep Seselwa e tou sa ki ini nou.\nNou lazwa ti pou ankor pli gran ozordi si nou bann frer Seselwa ki pe ganny tenir an otaz Somali ti avek nou. Nou’n reisi ganny en lagreman pour liber sa set otaz ki ti lo bato Indian Ocean Explorer. Zot ti pou ariv Sesel ozordi (le 18 Zen) lo nou avyon IDC ki’n fer en vol spesyal. Malerezman nou’n rankontre en pe retar. Nou lekip negosyasyon i Kenya an se moman pour finaliz laranzman pour zot rapatriman. Mon sir ki tre byento nou pou akey zot e partaz zot lazwa ek zot boner. Nou priy Bondye ki zot retourn kot nou sen e sof.\nNou panse i al pour lezot otaz ki ti abor bato “Serenity”. Nou pe kontiny nou demars pour zot osi retournen o pli vit posib, malgre serten lenterferans ki pe nwir nou travay.\nSa sitiasyon otaz i'n fer nou konsyan bann defi ki nou lafors sekirite i fer fas avek. Evolisyon dan sitiasyon sekirite i fer ki parfwa serten parmi nou, nou kestyonn kapasite nou lapolis ek lafors defans. Parfwa nou dout zot abilite pour fer fas avek bann nouvo realite.\nMe, se zot ki mentenir lord ek lape. Se zot ki defann e protez nou souverennte. Se zot ki gardyen laliberte sak Seselwa. E laliberte sak Seselwa i touzour en keksoz sakre. En keksoz ki nou'n travay dir e nou'n lite pour nou gannyen. Zot travay i bezwen ganny rekonnet. Ozordi – parey tou lezan – zot la devan nou, pour sa lokazyon solannel, pour demontre zot lwayote anver zot patri. Mon zwenn avek lepep Seselwa pour dir zot mersi.\nNou zefor pour konbat piratri e protez nou lentegrite teritoryal ek nou resours i kontinyen. Nou pe entansifye bann mezir sirveyans avek nou partener etranze.\nDear friends and representives of foreign governments,\nWe take this opportunity to thank those who have responded to our call for assistance in combating the scourge of piracy. The Seychellois people join me in expressing our heartfelt appreciation for your support.\nThe presence of foreign contingents in this year's national parade testifies to the desire of Seychelles and its partners to work together for the security of the region. We salute the presence of representatives of the armed forces of France and India in this year's celebrations.\nLes Seychelles, en temps qu'espace insulaire, accorde la plus grande importance à la sécurité de l'océan Indien. Nous sommes conscients que seul, aucun pays ne saurait garantir cette sécurité. Avec nos partenaires, nous assumons notre part de responsabilité dans le cadre d’une coopération active au niveau bilatéral, aussi bien que multilatéral. Nous remercions les pays amis, les pays frères, qui se tiennent tout à côté de nous pour prouver leur solidarité et leur souhait de voir l'océan Indien demeurer une zone de paix et de stabilité.\nNou lafet nasyonal i osi en loportinite pour nou ansanm reflekte lo bann devlopman resan e lo sa nouvo direksyon ki nou pei in pran.\nWit mwan pase nou ti angaz nou dan reform ekonomik. Sa reform i enn bann pli gran defi ki nou pei in bezwen fer fas avek. Nou tou nou’n santi son lefe. Nou tou nou’n ganny tape dan en fason ou en lot.\nPremyerman, mon konsyan difikilte ki serten fanmiy i rankontre pour fer de bout zwenn. In tap tou dimoun. Me bann sitwayen pli vilnerab pe santi plis. Menm si nou'n met an plas bann striktir ki pou kapab soulaz zot enpe, dan serten ka nou'n war ki'n annan defayans. Me sa ki enportan se ki kot in annan problenm, nou trouv solisyon.\nNou'n diskite ansanm e kot nou santi nou bezwen revwar, nou pe fer li. Par egzanp, dan ka progranm swen kot lakour, ouswa 'carer', bann sant lasante e osi Lazans Byennet. Nou dedye tou nou zefor pour asire ki sa ki merit lasistans i ganny li. Nou bezwen vizilan pour fer sir ki tou striktir sosyal ki an plas i siport sa ki vreman merit sa lasistans. Kot i konsern “carer”, tou bann ka ki pa’n ganny asiste pe ganny revwar. Nou pa pou kit personn deryer. Depi sa pti zanfan ki bezwen son goute ziska sa vye paran ki bezwen plis sipor pour garanti son konfor ek dinyite.\nDezyenmman, sa reform in obliz tou dimoun, enkli gouvernman, pour revwar zot priyorite e fer en refleksyon aprofondi lo lafason ki nou zer nou resours. Tou dimoun pe bezwen fer bann desizyon difisil ― akoz nou annan bokou langazman e nou resours i limite. Se la kot nou bezwen kominike, kot nou bezwen eksplike. Nou bezwen pran sa letan pour nou eksplike kwa ki nou priyorite. Sa i pa vedir ki nou oubliy nou langazman ― me ki nou bezwen revwar kan nou kapab fer li.\nTrwazyenmman, bokou in dir ki sa reform ti kapab reprezant en risk politik. I ti kapab reprezant en loportinite pour sa ki ti anvi pouvwar a tou pri pour kapitaliz lo difikilte ki nou pep ti pou sibir.\nMe, mon’n fer sa reform akoz mon ti konsyan ki prosperite nou pei a-lon-term ti depann lola.\nLe 31 Oktob 2008 letan mon ti anons reform, mon ti konnen ki i ti pou tre difisil pour nou tou. Mon ti demann lepep pour fer mwan konfyans. Fer mwan konfyans, ki malgre lenormite sa defi ki ti devan nou, ki nou ti pou kapab reisi koman en pep. Mon ti annan sa konfyans akoz mon kwar dan pep Seselwa. Mon ti annan sa konfyans akoz mon kwar dan linite pep Seselwa. Atraver zot kouraz, nou'n kapab fer en kantite dan en pti gin letan. Mon remersye zot pour zot konfyans.\nPar zot konfyans ek zot kouraz nou'n pran en nouvo direksyon. E nou lo bon semen. Nou pe deza war rezilta. To lentere in desann a preski menm nivo ki avan reform. Valer nou roupi in stabilize kont deviz etranzer e i pe kontinyen apresye. Problenm deviz etranzer in ganny rezoud enn fwa pour tou. Marsandiz i annan dan laboutik.\nByensir, nou touzour pe fer fas avek serten difikilte.\nMe keksoz pe amelyore. Si nou tenir nou reform, nou pou arive. Zot kapab kont lo mwan. Zot kapab kont lo mwan pour met lepep premye e anmenn nou dan sa nouvo direksyon.\nI mon swe pou vwar en pep ki pli travayan, pli responsab e pli realis dan en pei ki pare pour fer fas avek kouran globalizasyon.\nWit mwan dan sa progranm reform avek sipor IMF, ozordi mon salye lepep Seselwa pour zot rezilyans ek zot konpreansyon. Felisitasyon!\nDan sa bann moman, mon bezwen al ver lepep e ekout zot. Deza nou'n pas dan dis distrik. Nou konsiltasyon pou permet nou annan en meyer regar lo lavenir nou pei. Deza trwa eleman fondamantal in resorti atraver sa bann konsiltasyon:\n• Nou bezwen ranforsi lord ek lape;\n• Nou bezwen annan en meyer servis piblik an zeneral;\n• Nou bezwen annan en nouvo fason fer politik e koz politik dan nou pei;\nLord ek Lape\nNou'n komans en travay reform dan Lapolis depi lannen pase. Sa reform pe progrese. Me i annan bokou pour fer. I annan ankor bokou amelyorasyon ki neseser dan servis ki lapolis i rann, sirtou kot i konsern la fason ki i zer son resours.\nMon annan konfyans ki i annan dimoun kapab e konpetan dan nou lafors pour fer sa diferans ki lapopilasyon i oule vwar. Mon annan konfyans ki Lapolis pe pran sa nouvo direksyon.\nMenas pour sekirite nou sitwayen i souvan lye avek labi drog. Mon soulaze ki nou pe komans fer bann gran pa an avan dan lalit kont trafik drog. NDEA in reisi sezi plizyer kargezon drog. E zot pe osi entansifye zot zefor dan bann distrik an kolaborasyon avek Lapolis. Mon kontan osi pour war ki pep Seselwa pe debout solider kont sa fleo. Dan nou kominote nou war dimoun pe zwenn ansanm pour fer sir ki okenn diler napa landrwa pour li kasyet. Lannen pase nou’n pas en lalwa ki permet byen malaki pour ganny sezi par leta. Plizyer prosekisyon ki ankour an se moman pe met lanmen plizyer kriminel ki pe kasyet deryer biznes legal.\nTou dimoun Sesel i annan drwa dormi an pe. Resaman, nou lape in ganny trouble par menas prizonnyen ki'n sove. Nou nepli kapab toler en sitiasyon parey. I annan en kantite febles dan ladministrasyon Prizon. Dan bann zour ki pe vini, mon pou met anplas en nouvo striktir ladministrasyon ki pou ganny dirize par en Komisyoner Prizon. Sa nouvo ladministrasyon i annan en manda for pour asire ki tou defayans i ganny adrese.\nReform dan Zidisyer i osi enskrir dan nouvo direksyon. Nou pa kapab fer kwar ki nou kapab kontinyen avek menm lapros dan nouvo sirkonstans. Nou lekonomi pe bouz vit. Nou pei pe bouz vit. Nou bezwen en zidisyer ki bouz vit. Letan nouvo Sef Ziz i pran son pos dan mwan ki pe vini, nou bezwen servi sa loportinite pour asire ki i annan en renouvo dan sistenm lazistis nou pei. Si nou met nou diferans dekote, nou met tou keksoz personnel akote e travay ansanm, mon konnen ki nou kapab fer li. E dan sa nouvo direksyon, napa plas pour politik ankour. Lalwa se lalwa.\nVagabondaz in vin en fleo dan nou sosyete. Nou’n fatige war dimoun nannryen fer obor laboutik, lo grannrout e dan landrwa piblik pe konsonm lalkol, drog, pe zoure e provok dimoun, pe konport zot dan en fason endesan, pe kree dezord piblik… Nou’n ganny ase ek sa bann vagabon ki refize travay. Nou pou pran aksyon sever kont zot parey Kod Penal i prevwar.\nAnseki konsern Lafors Defans, nou'n komans en prosesis renouvo pour permet zot fer fas a bann nouvo defi. Nou lazenes i lakle dan sa nouvo direksyon.\nMon pan’n zanmen ezite pour met mon konfyans dan nou lazenes. Nou lazenes i en sours lenspirasyon ek lespwar pour mwan. Mon konvenki ki zot annan en rol ankor pli for pour zwe dan renouvo Lapolis ek Lafors Defans. Se pour sa ki mon pou prosennman lans en proze 'Young Leaders' dan Lapolis ek Lafors Defans pour nou donn bann zenn avek potansyel formasyon pli o nivo.\nFas a bann nouvo menas, nou pe osi revwar lorganizasyon 'Coastguard' e Lafors Defans an zeneral. Lafors Defans pou osi kree en lafors lentervansyon spesyal - en 'special forces' ki pou servi kont menas piratri ensi ki terorizm, lapes ilegal, ek lezot ankor.\nNou envit bann zenn motive pour zwenn Lafors Defans ek Lapolis. I annan bokou loportinite pour zot devlop zot potansyel.\nMon pou sezi ankor sa loportinite pour mwan koz lo servis piblik. I enportan pour nou kontinyelman adres bann defayans e donn lankourazman kot i neseser. Dan serten ka, i annan bokou amelyorasyon. Bokou travayer pe kontinyelman travay dir e avek lefikasite. Zot pe travay dir pour anmenn nou pei dan sa nouvo direksyon. Nou annan bokou pour nou aprann avek zot. Mon felisit zot!\nMe i annan ankor konplent lo servis dan gouvernman. Sa pa zis mwan ki pe dir sa, me zabitan dan distrik i fer sa resorti souvan ler nou rankontre.\nLetan asiz dan biro e esper katrer sonnen, nepli. Nou bezwen pli profesyonnel. Nou bezwen travay avek lentegrite ek lonnekte. Nou bezwen vwar en konplent konman en fason pour nou amelyor nou servis e non pa konman en kritik personnel. I vre parfwa i annan kliyan ki difisil e egzizan. Nou bezwen kapab byen ekipe pour nou fer fas avek bann tel sitiasyon.\nSa legzersis odit ki nou pe fer dan gouvernman pou osi permet nou sible defayans e met anplas striktir neseser pour pli byen deservi lepep.\nDan sa nouvo direksyon ki nou pei pe pran, nou pa kapab kontinyen avek en latitid negatif dan nou travay. Sa ki pa kapab delivre pou bezwen donn plas sa ki anvi e ki kapab delivre.\nDan sa nouvo direksyon ki nou'n adopte, konpetisyon dan lanplwa pe vin deplizanpli entans. Nou bezwen konsyan ki napa personn ki endispansab.\nMon repete, travay i annan pour tou sa ki anvi. Nou lobzektif se lokaliz, otan ki posib, tou bann plas travay dan nou pei. Dan sa konteks, nou pou kontinyen ensiste ki kot i annan etranze, i osi annan en Seselwa ki pe ganny formasyon ek lekspertiz neseser pour ranplas li.\nLafason fer politik dan nou pei\nMon santi nesesite abord size lafason fer politik dan nou pei. Nou tou nou vwar ki mannyer politik bon marse i diviz nou. Dan en demokrasi, i byen ki tou dimoun i donn son pwennvi. I byen ki sakenn de nou i annan son lopinyon. I byen ki nou partisip dan bann deba politik. Apretou, se sa lademokrasi. Me nou bezwen fer li avek responsabilite e dan respe pour lenstitisyon Leta. Nou bezwen annan en nouvo fason fer politik dan nou pei.\nOzordi tou dimoun i oule fer politik dan nou pei. Me politik se en lar, en metye ek en vokasyon. Sa ki dedye son lekor dan sa metye i bezwen pare pour met tou son azanda personnel dekote. I bezwen met son pei ek son pep premye. Politik i merit ganny fer avek responsabilite, senserite ek lonnekte. Lepep Seselwa i fatige avek politik ki fer dan kwen semen e ki pa pe anmenn nou devan.\nSeselwa i fatige avek politik ki ganny mete dan tou keksoz.\n• Seselwa i fatige avek serten drayver taksi ki zis kraz son pei avek touris ek nenport ki;\n• Seselwa i fatige avek serten peser ki fer politik dan lavant son pwason bazar;\n• Seselwa i fatige avek serten zournalis iresponsab ki ekri nenport kwa, menm si zot konnen ki sa pa larealite;\n• Seselwa i fatige avek serten marsan ki son vye stok zanmen i fini e zot donn leskiz politik pour zot pri egzorbitan ...\nPolitik bonmarse dan landrwa travay, anba klinik, lo stenn bis, kot maler dimoun... pa pou anmenn nou lwen. I kre dezord. I anpes nou sorti dan lepase pour nou al ver lavenir. Nou bezwen fer politik responsab e dekouraz divizyon. Ozordi mon lans en lapel avek tou dirizan nou pei. Annou koste e denons politik bonmarse. Annou ansanm ralye sa pep beni.\nSer ek frer Seselwa, dan sa nouvo direksyon ki nou’n pran, se linite ek nou devwar patriotik ki pou diriz nou ver progre ek prosperite.\nNou Sesel i tro frazil, i tro pti pour sakenn bos son kote. Nou Sesel i tro presye pour les divizyon detri li.\nLer i byen, nou bezwen koste e donn lankourazman. Ler i mal nou bezwen koste pour nou travay ansanm pour rod solisyon. Nou dan en nouvo lepok. Nou'n pran en nouvo direksyon.\nLepep Seselwa pe swiv sa nouvo direksyon.\nMersi, e ki Bondye i kontinyen beni pep Seselwa. Bonn fet a tou Seselwa, isi e partou dan lemonn.


Statement of Hon. Speaker Prea (16th April 2019) – The National Assembly of Seychelles\nHome » Press Releases » 2019 » Statement of Hon. Speaker Prea (16th April 2019)\nBonzour tou manm onorab e bonzour tou dimoun ki pe ekoute e pe swiv travay Lasanble Nasyonal.\nAvan nou pran nou travay mon oule fer en kominike e osi pou esplike akoz ki Lasanble in komans son travay 10er bomaten ozordi.\nMon ti antre dan pei zedi le 11 avril apre en misyon Lasanble a letranze. E son aswar mon ti aprann dan nouvel ki Prezidan tin rankontre ek dirizan Lopozisyon pou diskit en ‘way forward’ lo sa ‘Public Service Salary Amendment Bill 2019’. Dirizan lopozisyon ti eksplik lapres ki zot tin ganny en bon miting e plis diskisyon pou swiv.\nVandredi bomaten mon sekreter ti enform mwan ki lakour in telefonen pou enform mwan ki i annan en somonn e zot pe rode kote mon ete pou servi lo mwan.\nMon ti enform mon sekreter pou al kot lakour e pran bann dokiman pou mwan akoz zot pa pou kapab vin dan “precinct” lasanble pou fer sa.\nAlor se la ki mon ti aprann ki Prezidan Danny Faure tin met en petisyon ankour kont mwan … Nicholas Prea, dan mon kapasite koman ‘Speaker’, pou demann lakour pou anil desizyon Lasanble Nasyonal pou ‘quash’ S.I. 18/2019, desizyon ki ti ganny fer Zedi le 4 avril.\nWi Prezidan in met en kes kont mwan pou en desizyon ki Lasanble – lebra lezislativ gouvernman ti pran.\nA mon avi, i annan en kantite keksoz ki pann mars byen depi ki sa proze de lwa in devan Lasanble e i enportan pou mwan koman ‘Speaker’, koman sa enn ki ozordi pe ganny tenir ‘accountable’ pou desizyon ki mazorite manm ti pran pou eksplike:\nApre ki Lasanble ti deside pou anvoy deba lo sa proze de lwa monn resevwar en let ki Prezidan tin ekrir mon lofis pou eksprim lirzans ki en desizyon i bezwen ganny pran avan le 1er avril. Menm swar sa let ti ganny lir dan nouvel lo SBC,\nSa ti swiv son lannmen par ‘statement’ e deklarasyon par ‘Chief Secretary’ Departman Ladministrasyon Piblik, Mme Esparon, lo sa lalwa lo SBC,\nE sa ti swiv pandan 2 zour swivan kot Kekreter Deta dan biro prezidan, Myse Mohamed Afif e PS Finans, Myse Damien Thesee ti osi al lo SBC pou fer ‘statement’ lo sa lalwa,\nLe 3 avril S.I. 18/2019 ki ti pe demann menm keksoz ki sa lalwa ti ganny table dan Lasanble. E menm zour Lider lopozisyon ti table mosyon irzan pou anil sa S.I.\nLe 4 avril deba ti ankor ‘on’ lo size pou anil sa S.I. me Trezor tin fini enform tou department piblik, enkli Lasanble Nasyonal, pou vin kolekte zot ‘updated payroll’ ki ti enkli sa ogmantasyon 5%.\nE tou sa pandan ki sa lalwa ti ankor vivan devan Lasanble.\nSa sekans pankor fini… parey mon fer sorti Zedi pase Prezidan ti zwenn ek dirizan lopozisyon e apre sa son lofis ti anonse ki en komite pe ganny kree pou kontiny diskisyon.\nLe 2 parti dan Lasanble in osi fer zot kominike lapres, yer Prezidan in rankontre bann manm US e osi son lofis in anons konpozisyon sa komite ki pou diskit sa revizyon saler dan sekter piblik. Leksplikasyon ti ganny donnen lo SBC par Myse Mohamed Afif me la i enportan note ki napa okenn manm Lasanble lo sa komite.\nMon osi fer resorti ki apre ki deba lo sa proze de lwa ti ganny anvoye mon ti demann tou le 2 parti dan Lasanble pou prezant zot amannman. Ziska la sekretariat Lasanble in selman resevwar amannman sorti kot LDS ki monn fer sirkile ek tou manm.\nI fer premye fwa ki ‘Speaker’ Lasanble i ganny anmenen an kour lo en desizyon ki Lasanble in pran e sa i konsern sa size logmantasyon dan saler sekter piblik ki ankor devan Lasanble. “Case” in ganny prezante devan lakour 9er bomaten ozordi.\n‘Case’ in ganny anvoye pour le 2 Me.\nMon ti a kontan remersi tou Manm onorab e manm sekretariat kin akonpanny mwan ankour bomaten e osi remersi tou dimoun pou zot pasyans e konprenezon … e byensir mon prezant zot en leskiz.\nSa bann keksoz i arive dan lavi e koman sa enn ki antet sa lenstitisyon mon bezwen pran mon responsabilite e kontiny sa travay ki 6enm Lasanble pe fer.\nLasanble nasyonal pou kontinyen fer son travay avek bi kontinyen rod sa ki bon e meyer pou tou Seselwa.\nSesel i pli gran ki mwan e Sesel i pli gran ki nou tou!!\nBon nou pou pran nou travay lo Order Paper e nou pou komans ek bann “papers laid” …. Mme Clerk


“Ki ou Rwayonm i vini”—En lapriyer ki plizyer milyon dimoun i repete\nEski ou’n deza priye pour Rwayonm Bondye vini? Pour plizyer syek, plizyer milyon dimoun in repet sa parol: “Ki ou rwayonm i vini.” Akoz zot fer sa lapriyer? Akoz Zezi ti demann son bann disip pour priye pour ki Rwayonm Bondye i vini.\nO konmansman, bann disip Zezi pa ti konpran tou sa ki Zezi ti’n dir konsernan sa Rwayonm. En fwa zot ti demann li: “Senyer, eski ou pe al retabli rwayonm Izrael la konmela?” Petet zot ti sirprann ler Zezi pa ti reponn zot kestyon direkteman. (Akt 1:6, 7) Eski sa i vedir ki nou pa pou zanmen konnen kisisa Rwayonm Bondye e kan i pou vini? Pa ditou!\nSa nimero Latour Veyer pou ed ou konn larepons sa bann kestyon swivan:\nAkoz nou devret siport Rwayonm Bondye la konmela?\nPartaze Partaze “Ki ou Rwayonm i vini”—En lapriyer ki plizyer milyon dimoun i repete


Kreasyon ziska Deliz | Zistwar Labib\nKreasyon ziska Deliz\nKote lesyel ek later i sorti? Konman ki soley, lalin ek bann zetwal, ek sa kantite keksoz ki lo later in egziste? Labib i donn vre larepons kan i dir ki zot ti ganny kree par Bondye. Alor nou liv i konmans avek bann zistwar Labib konsernan kreasyon.\nPremye kreasyon Bondye ti bann personnaz envizib, zot ti en pe parey Bondye. Zot ti bann lanz. Me later ti ganny kree pour bann dimoun parey nou viv lo la. Bondye ti kree en msye ek en madanm, zot ti apel Adan ek Ev. I ti met zot dan en zoli zarden. Me zot ti dezobei Bondye e zot ti perdi sa drwa pour kontinyen viv.\nAn tou, depi kreasyon ziska sa gran deliz, ti annan 1,656 lannen. Pandan sa letan ti annan bokou move dimoun ki ti pe viv. Dan lesyel, ti annan sa bann personnaz envizib, Satan ek son bann move lanz. Lo later, ti annan Kaen ek en kantite lezot move dimoun, enkli bann zonm ki ti tre for. Me ti annan osi bann bon dimoun lo later—Abel, Enok ek Noe. Dan sa premye parti nou pou aprann en pe lo sa bann dimoun e sa ki zot ti fer.\nBondye ti kree bann keksoz\nZistwar kreasyon dan Zenez i enteresan e fasil pour konpran, menm pour zanfan.\nDapre liv Zenez, Bondye ti fer zarden Edenn en landrwa spesyal. Bondye i anvi ki later antye i vin parey sa zoli zarden.\nBondye ti kree Adan ek Ev e met zot dan zarden Edenn. Zot ti a premye koup pour marye.\nZot an deor zarden\nLiv Zenez i dir nou ki mannyer Adan ek Ev ti ganny met an deor zarden.\nAn deor zarden edenn, Adan ek Ev ti rankontre en kantite problenm. Si selman zot ti’n obei Bondye, zot ek zot zanfan ti pou ere.\nEn bon ek en move garson\nZISTWAR Kaen ek Abel, dan liv Zenez i ansenny nou kalite dimoun nou devret ete, latitid ki devret ganny sanze avan i tro.\nEn zonm brav\nLegzanp Enok i montre ki ou kapab fer sa ki byen menm si tou lezot dimoun otour ou pe fer sa ki mal.\nZenez sapit 6 i dir nou bann zean ti fer ditor dimoun. Sa bann zean ti zanfan bann lanz dezobeisan ki ti kit lesel e vin imen lo later.\nNoe ti konstri en lars\nNoe ek son fanmir ti obei ler dimoun sa letan pa ti obei bann lavertisman konsernan Deliz.\nDimoun ti riy Noe. Me zot ti aret riye ler lapli ti konmans tonbe! Annou aprann lo ki mannyer Noe ek son fanmir ti ganny sove e osi bann zannimo.\nParti 1—Kreasyon ziska Deliz


Seychelles Fire and Rescue Services Agency - Premye dife lakaz i ganny rikorde pour sa lannen\nEn lakaz an tol in konpletman detri par en dife yer dan semen Roche Bois, St Louis.\nSa i trwazyenm ka dife pour 2018 me i premye ka dife dan lakaz.\nPremye ka ti en dife dan en loto e dezyenm dife lo en poto elektrik.\nDapre portparol servis tenny dife ek sovtaz Jones Madeleine sete en koup avek zot pti baba ki ti pe reste dan sa lakaz de lasanm.\n«Ti napa personn kot lakour letan ki dife ti pran e sa fanmiy pa’n reisi sov nanryen,» i ti dir.\nI ti dir ki rapor ki ti annan sa dife ti antre kot stasyon 3er42 apremidi e deswit trwa kanmiyon avek en lekip 11 zofisye ti ganny deplwaye.\n«Letan bann zofisye ti ariv lo lasenn lakaz ti konpletman anflanm e zot ti servi delo pour anpes sa dife propaz dan bann lezot lakour,» i ti dir.


Festival Kreol in anmenn bokou korperasyon avek Lareinyon | Ministry of Youth Sports & Culture\nHome - news - Festival Kreol in anmenn bokou korperasyon avek Lareinyon\nFestival Kreol in anmenn bokou korperasyon avek Lareinyon\nMinis St Ange pe reponn kestyon zournalis pandan konferans de pres yer\nFestival Kreol in anmenn bokou korperasyon avek Lareinyon. Se sa ki ti pwen for konferans de pres ki Minis pour Tourizm ek Kiltir Alain St Ange ti donnen yer a lokazyon louvertir 31enm edisyon sa festival ensi ki Lazournen Enternasyonal Kreol ki selebre le 28 Oktob.\nMinis St Ange ti soulinyen ki reisit ki’n posib an parti atraver Festival Kreol se travay ansanm avek bann lezot zil pour met lakoz Kreol de lavan. Avek Lareinyon i ti fer rapel par egzanp progranm Kouzen – kouzin ki permet bann Digwa retrouv zot desandans Reinyonnen ki ti peple zot zil. Konman en konponan sa progranm, i ti azoute ki en Lasosiasyon Kouzen – Kouzin pou kree byento.\ni ti osi anonse ki Sesel in kapab konkli lezot lakor avek Lareinyon. Sa i enkli lenportasyon fri ek legim sorti laba, kolaborasyon dan aktivite bato krwazyer dan Losean Endyen e artis Reinyonnen dorizin Endyen ek Sinwan ki pou kapab partisip dan Seychelles-India Day ek Seychelles-China Day.\nPli gran lakonplisman Minis St Ange ti dir, se lentrodiksyon en vol a ba pri ant Sesel ek sa departman Franse byento.\nMinis St Ange ki ti antoure par Prezidan Konsey Rezyonal Lareinyon Didier Robert, sekreter prensipal pour kiltir Benjamine Rose ek sef egzekitif (CEO) Konsey Nasyonal pour Lar (Nac) Jimmy Savy ti osi dir ki menm si i’n devlop bokou korperasyon avek Lareinyon atraver Msye Robert, i pa’n negliz lesanz avek lezot zil.\nI ti presize ki menm travay in fer avek zot, me ki ti bezwen rekonnet travay ki’n fer avek Lareinyon akoz delegasyon sorti lo sa zil ki prezan pour Festival Kreol. En delegasyon Morisyen dirize par Vis-Premye Minis Xavier Duval ki ti’n sipoze vini ti annefe anil son vizit lo dernyen moman akoz lafet Divali.\nPrezidan Didier Robert ti lo son kote souliny lareisit konsept Iles Vanilles, ki i dir i’n anmenn plis touris Reinyonnen Sesel e vis versa, i’n anmenn plis bato krwazyer dan Losean Endyen avek perspektiv ankor plis bato alavenir e i’n permet devlopman konzwent lenerzi renouvlab.\nMinis St Ange ti osi eksplik lide pour fer louvertir ofisyel yer, alor ki Festival Kreol in konmanse depi semenn pase e ki i termin apredmen.\nI ti dir ki komite lorganizasyon sa levennman ti’n deside pour mark Lazournen Enternasyonal Kreol atraver sa louvertir. An profitan pour swet tou Kreol bonn fet, i ti azoute ki sa lazournen i meyer moman pour met laksan lo sa lafet e pour stimil dimoun lo nou kreolite.\nLo kestyon si Carnaval International de Victoria ek lezot levennman pa’n eklips Festival Kreol ki konman en prensip gouvernman ti sipoze pli gran manifestasyon kiltirel dan Sesel, Minis responsab pour Kiltir ti kalifye sa konman en persepsyon. Lo kote partisipasyon piblik ki sanble desann lannen apre lannen, i ti dir ki menm si en dimoun i reste se li dan son sofa, i touzour selebre Festival Kreol e ki dan sa sans, nou bezwen kontinyen servi medya pour fer Seselwa fyer.\nA note ki sel lapres lokal ki ti prezan kot sa konferans de pres ki ti’n atir en gran nonm zournalis larezyon, sete zournal ‘Seychelles NATION’. An reaksyon a sa feb partisipasyon medya Seselwa e ki sa i montre dezentere dan Festival Kreol ki’n sanble perdi son lanpler, Minis St Ange ti reponn ki «ou kapab anmenn bef kot delo me ou pa kapab fors li bwar delo» e ki «fodre sakenn i reste dan son rol». An referans a gran partisipasyon kominote Endyen dan Seychelles-India Day par egzanp, i ti dir ki fodre pa ki nou les 6 000 Endyen fer nou per e ki fodre nou pa per nanm.\nApre tou, en sen ek en lanz anmenmtan pa kapab per nanm! Pour anmenn sa a la realite, Minis St Ange i devret ganny felisite pour bon travay ki i’n fer konman Minis Tourizm ek Kiltir.\nAnnefe, i ti yer profit lokazyon pour anonse ki sa edisyon Festival Kreol i reprezant en moman emosyonnel pour li, akoz i son dernyen fonksyon ofisyel konman Minis Kiltir.\nEski Msye St Ange pou aprezan al ouver son pti lotel lo son zil natal La Digue parey in toultan promet ? Letan a dir. Antretan, an Kreol e parey bann bon Kreol, nou swet sa profesyonnel tourizm le meyer dan laswit son karyer.\nPrevious: Sandra i fer donasyon avek CCA\nNext: H Resort gives visibility to local artists


Viktim vol pe ganny demande pour vin verifye egzibit ki an posesyon lapolis - Seychelles Nation\nViktim vol pe ganny demande pour vin verifye egzibit ki an posesyon lapolis | 25 November 2020\nSerten parmi sa bann lobze vole ki dan posesyon lapolis\nAn relasyon avek en seri lensidan kas lakaz e vole ki’n arive dan bann distrik otour lavil tou resaman, lanket fer par lapolis in anmenn bann zofisye fer serten larestasyon e rekiper serten bann propriyete ki ti’n ganny vole osi byen ki serten ki’n prezimen ganny vole.\nAn posesyon lapolis alors i serten kantite egzibit ki lapolis in sezi swivan en lafouy fer okour lenvestigasyon ki touzour an progre.\nLapolis pe alors demann bann viktim lensidan kas lakaz e vol dan rezyon lavil e Nor Mahé resaman pour kontake lofis CID, Bois De Rose pour organize e vin verifye si zot propriyete pa parmi bann ki lapolis in sezi e pe garde konman egzibit.\nSa bann lobze trouve dan portre i selman serten esantinyon ki konpri laptop, kamera, tablet, telefonn portab, bizou etc. Nimero pour telefonnen pour fer laranzman pour verifye egzibit i 2641935.\nDepi ki lanket dan sa bann ka resan in konmanse, 9 dimoun antou in ganny arete e pas atraver serten prosesis, 4 in ganny anmenn ankour semenn pase kot parmi 3 zonm in ganny rimann tandis ki en madanm in ganny large lo serten kondisyon.\nKominike lapres sorti kot lapolis


Mesaz Prezidan alokazyon Lazournen Enternasyonal Ners le 12 Me - Messages - State House Seychelles | Office of the President\nMesaz Prezidan alokazyon Lazournen Enternasyonal Ners le 12 Me\n12 May 2022 | Health\nBokou parmi nou, nou viv le 12 Me sak lannen avek bokou imilite ek admirasyon. Imilite ek admirasyon akoz nou realize ki apard nou prop paran, sete en ners oubyen en saz-fanm devoue, ki ti donn nou sa swen ek lanmour.\nLo non pep Seselwa, mon profit lokazyon Lazourzen Enternasyonal Bann Ners le 12 Me e lokazyon Lazournen Enternasyonal Bann Saz-Fanm ki ti semenn pase, le 5 Me, pour mwan demontre respe nou pei, anver tou bann fanm ek zonm Seselwa kin dedye zot lavi dan sa de profesyon. Mon salye zot tou, mon rekonnet zot lenerzi, zot kouraz ek zot devosyon.\nTenm komemorasyon Lazournen Enternasyonal Ners sa lannen i demann nou pour « envestir dan profesyon ners e respe drwa ners pour garanti lasante mondyal».\nKi sa i vedir pour nou pei Sesel?\nI vedir ki nou bezwen kontinyen elev profesyon ners e donn ners sa plas e sa valer ki I merite dan latet e dan leker nou sistenm lasante. Nou sistenm lasante pa kapab ekziste san ners. Deplizanpli nou bann ners i bezwen fonksyonn lo en pli o nivo profesyonalizm, gide par lasyans ek levidans, akoz nivo devlopman nou pep e nou sistenm lasante i ekziz sa. Gouvernman pou kontinye envesti dan formasyon bann ners e envestir dan kreasyon sa lanvironnman apropriye pour fer zot profesyon fleri plis ankor. Konstriksyon nouvo Lenstitisyon Pour Letid Lasante ek Sosyal ki pe fer ansemoman i zis en komansman, i zis bouton sa lenvestisman ki pei i anvizaze fer.\nDan leker tou ners, swa zonm oubyen fanm, swa zenn oubyen matir, swa bann ki obor lili pasyan e swa bann ki pe fer louvraz administrasyon oubyen resers, konpasyon i bezwen koule parey en larivyer. En pasyan malad I bezwen swen\npersonalize ki get sa et-imen malad dan tou son dimansyon. Sa 7 K, savedir Konpasyon, Kominikasyon, Konprenezon, Konpetans, Kouraz, Komitman ek Kontinite dan swen, I elev nivo profesyon ners e I fer monte moral pasyan ek son fanmir. Mon konnen ki tou ners I konn sa e mon konnen ki mazorite i pratik sa tou lezour e ki minister lasante pe fer tou son posib pou fer sa bann bon valer ek bon labitid renye atraver sistenm lasante antye.\nAnmezir ki gouvernman i kontinye envestir dan profesyon ners ek dan drwa bann ners pour nou kapab garanti en bon lasante nasyonal, mon osi anvi envit bann ners pour met pasyan premye toultan ki zot pe donn swen. Pasyan zot osi, annan zot en meyer regar pour sa bann ners ki pe donn zot swen, kor e am.\nAnnou travay touzour annsanm, lanmen dan lanmen, pour envestir tou nou leker, nou lespri ek nou kouraz pour en meyer lasante nasyonal.\nBonn fet tou bann ners solid e devoue ! Mon pou touzour reste dan zot kote !


Pye Bodanmyen\tThe Jj Spirit Foundation en vre kosmar pour SW?: Si sa batiman pa ti en boubou akoz ki Seychelles Weekly pe konstanman ekrir lo la? Ki sa ki fermal avek Seychelles Weekly a sak fwa ki zot get sa batiman? Oli mouvman zenn DP?Pa zot ti fer en gran lafanfar ler zot ti swadizan form zot Young democrats le 12 Novanm 2005 dan Le Surmer? Letan zot koz bokou lo ‘let the people know’, fer konnen piblik ki DP pe fer pour son bann zenn olye pas letan vey sa ki pa konsern zot. Prezidan Michel pa fors okenn zenn zwenn Fondasyon li – NAPA okenn lalwa marsyal ki mars avek sa - zotmenm zot in dir ki napa okenn lalwa pour vin en manm alors ki zot problenm?Les bann zenn ki anvi progrese dan lavi trankil. Iparet ki larzan i fer editer Seychelles Weekly ganny kosmar aswar oubyen Jj Spirit pe fatig li tro bokou ki i bezwen ekrir keksoz sak fwa i mazinen. I annan dimoun ris dan prizon Gili : Gili dir lepep lekel ki ou apel dimoun ris – nou ti a kontan konnen akoz dapre ou lartik napa dimoun ris dan prizon. En prizon i pour tou dimoun ki fer keksoz kont lalwa e ou konn tre byen ki dan tou pei, sak gouvernman i annan son norm. Eski larises i ekri lo figir en imen? Dir nou lekel sa bann ris e ‘powerful’ ki ou konnen i devret al prizon, me ki gouvernman pe les zot larg. Mon asire lepep Seselwa antye ti a kontan konnen. Eski i annan ou dalon ki dan prizon ki pe fer ou pran lakoler avek gouvernman lepep? Met Seselwa premye: Depi ki SPUP ti formen Seselwa ti premye. Seselwa in ganny dignite, in ganny son plas dan tou sekter nou lekonomi, in ganny rekonnet partou enkli ou osi Wavel. Eski ou’n bliye ki ou ti en lider? Si ou pa ti ganny rekonnet eski ou ti pou’n zouir ou lanfans ek ou moman laglwar dan sa Sesel? Ki ou a pe koz met Seselwa premye kan ou osi ou servi etranze ler ou dan bezwen? Konbyen ou frer ek ser Seselwa ki ou’n rezete pandan ou moman laglwar? Eski ou ti met zot premye ler zot ti mont Arpan Ver pour vin rod en pti led? Si ou ti met Seselwa premye akoz ki ou prop siporter pe degrengole enn par enn? Lepep pe note.


Ledikasyon Konsonmater-Nivo lizyenn dan bann laboutik.\nIn annan konsomater ki’n fer resorti sa pwen ki fodre bann boutikye i netway zot laboutik akoz sa i kapab koz en problenm lasante.Zot in fer resorti ki dan serten laboutik i annan lera ki fer zot malpropete dan sa landrwa, e zot tre konsernen avek sa ka.\nEn kestyon ki zot demann zot lekor se eski saniter i pase dan sa bann tel landrwa ?. konplent in osi ganny fer kot dan serten ka desarz twalet pe koul dan semen akoz sistenm drenaz pa lo standar e dan sa landrwa i annan bokou dimoun ki pase pou zot al kot zot lakour.\nEn lot konsern se ki bann bann travayer dan boulanze pa met legan ouswa « headcap » ler zot pe deservi zot bann kliyan. Avek sa lepidemi « swine flu » ki pe kontiyelman propaze dan lemonn konsomater i santi zot tre konsernen.Sa problenm lizyenn i evidan sirtou dan bann pli pti laboutik dan kanton me osi dan serten supermarket enkli bann dan lavil. Atraver lenspeksyon ki NATCOF, ti fer lo Pralen, nou ti dekouver ki Pralen osi i annan en gro problenm lizyenn dan mazorite laboutik.NATCOF i kwar ki saniter pa ape fer ase pou asir nivo lizyenn dan mazorite laboutik. I pa akseptab pou en biznes fonksyon dan en kondisyon kot lasante piblik/konsomater pe ganny met a risk. Konsomater i ganny ankouraze pou denons bann biznes ki pa pe gard byen lapropte ek lizyenn.


Ki mannyer pour koz avek ou paran\nKi mannyer mon kapab koz avek mon paran?\nPli ou annan en bon relasyon avek ou paran, pli ou lavi pou fasil.\nImazin sa senaryo: I Merkredi swar. Geoff, ki annan 17 an, in fini fer son louvraz e la i pe al rilaks en kou.\nZis ler i met onn televizyon e tonm dan son sez prefere son papa i aparet devan laport byen mekontan.\n“Geoffrey! Akoz ou pe gaspiy ou letan devan televizyon kan ou sipoze pe ed ou pti frer avek son leson? Zanmen ou fer sa ki ou ganny demande pour fer!”\n“La i konmans ankor,” Geoff i mangonnen e son papa i tann li.\nSon papa i kabannen e dir, “Ki ou dir mwan?”\nGeoff i reponn, “Nanryen, Dadi,” e fer en gran tyouk.\nSon papa i dir li avek lakoler, “Koumsa ou koz avek mwan ou!”\nSi ou ti Geoff, ki mannyer ou ti pou kapab anpes sa sityasyon arive?\nKoz avek ou paran i parey dray en loto. Si semen in bloke, ou kapab fer en lot larout.\nEn fiy ki apel Leah i dir, “Mon vwar li difisil pour koz avek mon papa. Parfwa apre ki mon’n koz avek li pour en pe letan, i dir mwan, ‘Eskize, ou ti pe koz avek mwan ou?’”\nLEAH I ANNAN OMWEN TRWA OPSYON.\nKriy avek son papa.\nLeah i kriye, “Zanmen ou ekout mwan ou, i enportan sa!”\nAret koz avek son papa.\nLeah i senpleman aret koz avek son papa lo son problenm.\nEsper en pli bon moman pour koz lo sa size.\nPli tar Leah i koz avek son papa oubyen i ekri li en let konsernan son problenm.\nLekel parmi sa trwa opsyon ki ou ti pou ankouraz Leah pour swazir?\nREFLESIR: Papa Leah i preokipe, alor i pa realize ki Leah i fristre. Si Leah i swazir Opsyon A, son papa pa pou konpran akoz i pe kriy avek li. Me pa akoz i kriye ki son papa pou ekout li. Deplis, i pa pou demontre respe ek loner pour son papa. (Efezyen 6:2) Personn pa pou benefisye avek sa opsyon.\nZis parey en semen ki’n bloke pa pou anpes ou kontiny ou larout, ou kapab rod en lot fason pour koz avek ou paran\nMenm si Opsyon B i paret pli fasil, i pa sa enn ki pli bon. Akoz? Pour ki Leah i reisi rezourd son problenm i bezwen koz avek son papa e pour son papa kapab ed li, i bezwen konnen ki pe pase dan lavi Leah. Reste trankil pa pou abouti dan nanryen.\nPar kont, avek Opsyon C, Leah i fer en lot larout akoz i vwar ki semen i bloke. Sa sityasyon pa pou anpes li fer zefor pour koz avek son papa en lot moman. Si i swazir pour ekri en let son papa, Leah i kapab santi li pli byen deswit.\nEkri en let i kapab ed Leah eksprim pli byen son santiman. Ler son papa pou lir sa let, i pou konnen ki Leah ti pe esey dir li e petet sa pou ed son papa pour pli byen konpran son problenm. Tou le de Leah ek son papa pou benefisye avek Opsyon C. Ki swa i koz avek son papa direkteman oubyen ekri en let, sa opsyon i swiv sa konsey Labib ki dir, “rod bann keksoz ki promot lape.”—Romen 14:19, NW.\nKi lezot opsyon Leah ti’n kapab annan?\nMazin en lot opsyon e ekri li dan sa lespas vid. Apre ekri ki ti pou arive si Leah i swiv sa opsyon.\nBANN BON KONSEY SORTI DAN LABIB\n“Annan respe pour zot papa ek zot manman.”—Efezyen 6:2.\n“Veye ki zot parol i touzour agreab.”—Kolosyen 4:6.\n“Pare pour ekoute; me pran letan avan koze, avan pran lakoler.”—Zak 1:19.\nKOZ KLERMAN AVEK OU PARAN\nMazinen ki sa ki ou dir e sa ki ou paran i krwar ou’n dir pa toultan parey.\nOu paran i demann ou ki ou gannyen e ou reponn, “Mon pa anvi koz lo la.”\nMe sa ki ou paran i konpran: “Mon napa konfyans dan ou. Mon a koz avek mon bann zanmi lo mon problenm me pa avek ou.”\nFer krwar ou pe fer fas avek en problenm difisil e ou paran i ofer pour ed ou. Me ou dir: “Pa trakase. Mon oke mwan.”\nKi ou paran i kapab konpran?\nKi pli bon larepons ou ti kapab donn zot?\nLaprosenn fwa ki mon pa anvi koz avek mon paran, ki mon pou fer?\nSi mon paran i fors mwan pour koz lo en topik ki mon pa tro tro anvi koz lo la, ki mon pou fer?